qundao/data-zh-poetry huggingface dataset:
答张生宗范沈阳寄诗·其一
作者：潘伯鹰
朝代：清
体裁：古风

之子远行游，一别五年久。励志向边陲，医巫北风吼。登高必自卑，神芝生腐朽。声华在崇积，行见驰九有。馀兴爱吾书，尚恨隔尊酒。小技安足言，子毋珍敝帚。
答张生宗范沈阳寄诗·其二
作者：潘伯鹰
朝代：清
体裁：古风

中郎勤敏姿，飞白悟挥帚。长史豪宕人，濡发缘被酒。笔阵出天然，八法亦何有。用志苟不纷，元精莫能朽。古今俛仰间，击剑生铜吼。喻道固若斯，依仁期久久。
答熙翁见及之作
作者：潘伯鹰
朝代：清
体裁：七言律诗

山风挟雨晚尤寒，来共帷灯语笑欢。杂史森尊疑武库，诸孙儒雅自文端。何期胜地双江合，欲继新诗一字难。惭谓学书蛇蚓迹，墨池秋涸敢生澜。
答顾佛影君怀人八章见及之作
作者：潘伯鹰
朝代：清
体裁：七言律诗

琅然八咏起寥音，佩玉琼琚识子心。宗国椒兰吟左转，旧家誉望在东林。欲将补阙娲皇石，付与无弦栗里琴。稍待光风通日气，一壶春酒迟君斟。
策蹇
作者：潘伯鹰
朝代：清
体裁：七言律诗

出郭清游一洒然，登临凉意得秋先。山浮静绿环天外，云压斜阳射帽前。堪振神州非半壁，倏惊猿臂近中年。丈夫事业无穷在，策蹇空郊爱此鞭。
筝琶呈仲陶
作者：潘伯鹰
朝代：清
体裁：七言绝句

朱弦久绝思无涯，扶醉孤尊对众哗。莫任人间长死寂，邀君鼓兴赏筝琶。
糜耕云之女友曰顾景梅者善歌能画以李秋君为师李释戡名其所居楼曰醉叶秋集楼中戏次释翁韵语皆徵实也
作者：潘伯鹰
朝代：清
体裁：古风

霄永秋清招近局，俊约无须催急足。十年喜见猿臂翁，况有佳人美如玉。自怜生小顾横波，安得人间遇芝麓。珊瑚笔格水犀梳，擅画工书兼识曲。李家兄妹能好事，杂坐陈糜满词屋。就中谢客有苦衷，不饮原非酲尚宿。墨沈馀习错著水，巧辩难辞杯底醁。共将谈笑走风雷，暂忘壶觞易陵谷。少年孟浪与国家，老去昂藏忧口腹。试思蚊睫伏千尸，何若胡床戏双陆。奋飞空笑马不前，偃蹇还嗟蜂有毒。劣从勋烈较嬉游，醉句狂篇敢辞俗。嘉名更与锡妆楼，客倦欲归宁谏逐。开门霜月光欲残，转毂飙车路非熟。肩随兄弟比二难，径僻门扉认三复。娇痴定卜忆娘行，亲切犹闻唤爷叔。
系狱五十日阴雨连朝愁苦最甚乃至不能以诗排遣又五日始追记之
作者：潘伯鹰
朝代：清
体裁：七言律诗

香泥绣毂乱春游，洒入囚窗便是秋。抑塞抚胸时一叹，旁皇绕室动千周。途迷七圣吾安往，劫入诸天佛亦休。直到呕心无半字，始从此境识穷愁。
索绹
作者：潘伯鹰
朝代：清
体裁：七言律诗

结稿为绳引指迟，纬萧织曲昔多师。百端徐理胸如镜，交股平搓手渐胝。鉴井都亡时夜想，息机更用桔槔为。却愁修绠翻阶厉，万一横生汲古悲。
紫薇花行丈命赋·其一
作者：潘伯鹰
朝代：清
体裁：七言律诗

谁令绝艳落炎方，濡忍矜褒亚省郎。醉剪红绡鲛织苦，乱攒绛萼蝶须狂。贞心忆共青腰约，醉面能忘赤伞张。阆苑琼枝饶比拟，扶馀别部拥花王。
紫薇花行丈命赋·其二
作者：潘伯鹰
朝代：清
体裁：七言律诗

春归蜂倦蜜分房，为有娉婷媚粉郎。早日朱樱成落漠，后时青李剧风狂。忽惊万朵红相映，宛对孤军勇一张。岁晚迟回费芳洁，拍肩挹袖水仙王。
红岩酒集得向字
作者：潘伯鹰
朝代：清
体裁：古风

群峰俯清江，夏云学其状。江波影云峰，空阔涵下上。山斋于此营，坐揽江山壮。嘉招际休沐，玉貌秀青嶂。解老许师韩，注庄自亲向。何似匡鼎来，解颐令神王。秦楚梁宋间，关河孰屏障。书生例无用，安危看诸将。停杯顾日影，郁勃间惆怅。千秋华林园，吾曹愿分谤。举白为君浮，槛外晚潮涨。
纪梦
作者：潘伯鹰
朝代：清
体裁：古风

海中隐隐闻群仙，沧波接鳞欲吞天。十丈巨舶飘芥子，自崖一望空潸然。振衣拂袖归隐几，蘧然已莅瀛洲边。恍疑御气得飞度，不尔岂有凌虚船。乌龙骄吠皆龙种，入门傍拂花便娟。萧萧宇舍但明广，临窗珠树低随肩。乃知仙人本素约，世间侈靡皆妄传。屏息久伫出玉女，皎如寒月芳姿圆。嗟余根钝本俗骨，宁有奇抱能超迁。不遭呵斥见矜宠，宓妃奔走开璚筵。琼蔬玉粒产玄圃，人间五味何能饘。终嫌大药未染指，扪腹闭口收其涎。当筵再拜受玄旨，惜哉惊寤闻清弦。低头讶视不自信，分明绰约当余前。何须对此发惆怅，纷纭真幻皆风烟。
纪梦
作者：潘伯鹰
朝代：清
体裁：七言律诗

阆风緤马漫悲凉，倏尔腾身万佛旁。暂度星辰皆历历，旧栽兰蕙自昌昌。义宣圆觉无馀滞，音啭频迦正对翔。为忆尸陀在人世，却抛天乐就津梁。
纳赀贳得羡馀军罽
作者：潘伯鹰
朝代：清
体裁：七言律诗

官估青毡抵俸钱，计赢时宰智珠圆。待携丈室敷禅坐，相倚绳床掩故穿。衽席何如田豹养，江湖长逊野鸥眠。却惭露宿千家哭，大被残冬何处边。
结习
作者：潘伯鹰
朝代：清
体裁：七言绝句

空澈秋怀水不如，犹馀结习未教除。人生此乐知谁喻，纸滑毫坚作草书。
绝句三首·其一
作者：潘伯鹰
朝代：清
体裁：七言绝句

竟比三郎逊几多，不如禁苑得春和。清时不设登闻鼓，空着岑牟唤奈何。
绝句三首·其三
作者：潘伯鹰
朝代：清
体裁：七言绝句

知人未必岂知天，井底惟闻鼓吹喧。解识此身居井底，高谈天道亦徒然。
绝句三首·其二
作者：潘伯鹰
朝代：清
体裁：七言绝句

高楼积雨感离群，危槛阴阴拥暮云。闻唤卖姜惊起看，贩夫万一杂王君。
缪彦威教授寄诗卷来适有警讯因携至石洞外读之见有悼章俊之之作为之泫然用其卷中韵纪之
作者：潘伯鹰
朝代：清
体裁：古风

市人悸虚弦，惊飞如野鹜。繄余携诗卷，窟室迟未去。清辞剧国色，珍此倾城顾。忽见故人名，露电身不住。悲来安可遏，泪落子期赋。
翌日司事者告余暂留
作者：潘伯鹰
朝代：清
体裁：七言律诗

推挽孱躯禦朔风，似将历块试龙钟。回黄转绿三秋例，遇坎乘流一笑同。饲虎愿违鸡肋在，斩蛟力竭凤毛空。馀生倘许供凌踏，俯脊为桥化海虹。
老松干裂其中生一新枝
作者：潘伯鹰
朝代：清
体裁：七言绝句

百岁藤根绕缝穿，涛声扬鬣尚仙仙。何时误被雷霆击，伤处生筋亦偶然。
老聃
作者：潘伯鹰
朝代：清
体裁：七言绝句

漫言徐甲负初心，遽索灵符隘亦深。修到神仙犹术短，苦从安息觅黄金。
腾骧
作者：潘伯鹰
朝代：清
体裁：七言绝句

欲以坚强酬寂寞，要须敏锐汲深沉。人间事事风中烛，奈此腾骧万古心。
自云峰寺登其祖堂呈行丈及守成岳阳仲虎三君
作者：潘伯鹰
朝代：清
体裁：古风

舆升五六里，半在楠竹径。竹枝横碍人，楠叶高难并。绿罅垂日光，未觉云霄近。羊肠出山腰，远川豁回印。祖堂欹尚存，残僧罢钟磬。乳泉虽歇鸣，蝉鸟不肯静。同游三数公，语笑与之应。诗情颇激扬，文字苦相吝。愿言乞老师，一发谢公咏。
自儆
作者：潘伯鹰
朝代：清
体裁：七言律诗

分明无住却生心，自有衣珠更外寻。悲泪漫教成海水，众生誓度入香林。狂花客慧蠲除尽，打饭担柴受用深。远想黄龙闻对语，木樨无隐古犹今。
自苏州返上海寓庐礼亡室遗挂
作者：潘伯鹰
朝代：清
体裁：七言律诗

倦旅遄归视尔灵，军持花落尚留馨。偶拈眉墨尘深积，欲爇心香影渐冥。纱幔依墙长兀兀，窗风透隙故泠泠。不须更觅安心法，永夕持经待曙星。
自赠
作者：潘伯鹰
朝代：清
体裁：七言律诗

寂寞犹来载酒车，漫嫌薄发尚堪梳。老妻怜瘦谋添肉，痴女知难缓索鱼。且古且今双袖墨，不穷不达满床书。长卿可是知言者，辛苦游梁赋子虚。
至南昌授荐任技士欣然拜命因为二诗·其一
作者：潘伯鹰
朝代：清
体裁：七言绝句

贾生慷慨欲何亲，吊屈空能赋水滨。拂拭尘埃步兵集，他时技士要传人。
至南昌授荐任技士欣然拜命因为二诗·其二
作者：潘伯鹰
朝代：清
体裁：七言绝句

史家应复议行藏，官舍讴吟废激昂。谁识风流潘技士，课诗挥牍日千行。
至张熙午家
作者：潘伯鹰
朝代：清
体裁：古风

新秧漠漠青，鸣箯绕田路。君家在何许，遥见黄桷树。逶迤徐及门，磴滑犹窘步。辛劳失俯仰，语笑倏指顾。急脱冉子衫，进易丈人屦。而吾翻书卷，旋复捉童孺。粻䊗罗众甘，薰几悦清吐。相将出游眺，山翠冒微雾。城郭落苍茫，江天出回互。未须愁日暮，主人勤治具。豚蒸老瓜肥，酒熟新糟注。深情烛将跋，倦睫语屡误。子夜眠复兴，倚枕听嘉澍。豫思明日别，渺渺沙湾渡。
至莲花峰作歌赠豹隐
作者：潘伯鹰
朝代：清
体裁：古风

行行重行行，蜿蜒复蜿蜒。步越岭外岭，响接泉底泉。周遮合沓出入于山腹，回看漠漠迷晴烟。僧言已至莲花峰，知穿莲瓣相沿缘。吾观七十二峰皆接连，合成衡岳湖湘间。巑岏回抱为一体，用能万劫支南天。感此峰峰相对起，政如四海多豪贤。吾徒纵死才不尽，矧兹鼎鼎当百年。豹公豹公饱子以脱粟之饭，吾当为子歌大风，子亦起舞抽龙渊。神州戮力要兴复，留取玉貌辉山川。
至重庆与诸友共学有日慨然赋诗
作者：潘伯鹰
朝代：清
体裁：七言律诗

益友流离鲜定居，乱中讲贯慰欷歔。艰危愈痛轻谋国，烽火安能废读书。八表怒看胡骑满，孤生力拨劫灰馀。异时若辩兴亡责，孰以吾曹齿蠹鱼。
至青岛税驾迎宾馆盖前德酋之官邸也夜与翊云力子二公相语枕上思其言不能寐遂以其意缀为长句
作者：潘伯鹰
朝代：清
体裁：七言律诗

静极虚廊月转明，何方孤岛讯田横。倾怀碧海疑同泻，入梦琼花俨对生。至计庙堂馀综覈，霸才亭馆有凄清。春寒特地驱风吼，待揭重帘手恐轻。
舟中·其一
作者：潘伯鹰
朝代：清
体裁：七言绝句

轮铁风涛老岁华，又看顽梗着浮家。暂来消受閒滋味，两片香酥一盏茶。
舟中·其二
作者：潘伯鹰
朝代：清
体裁：七言绝句

谁使江流解向东，懒凭浪碛问群雄。手麾半破蒲葵扇，换取清凉六月风。
舟中见人博塞甚欢
作者：潘伯鹰
朝代：清
体裁：七言律诗

危栏孤倚亦悠哉，云水光溶互谲洄。能共月来吾未独，宁须烛烬意方灰。微飔渐欲凉痴梦，弱水终难涤隐哀。不辨身为袁彦道，抵拳掷帽快諠豗。
舟中见船户掴人皆纳赀不足者旋驱之入货舱
作者：潘伯鹰
朝代：清
体裁：七言律诗

晶窗隔断渺悠悠，不谓相依共一舟。批颊犹难容裸国，卓锥何计避神州。棱棱星斗遮天碎，点点波涛浸夜浮。独扣危舷唤清晓，剩将惭泪誓江流。
舟过怀宁感书四绝句·其一
作者：潘伯鹰
朝代：清
体裁：七言绝句

阑干徙倚独低徊，五载重临剩百哀。我不求仙仍木死，凄凉已似鹤归来。
舟过怀宁感书四绝句·其三
作者：潘伯鹰
朝代：清
体裁：七言绝句

纵横旧恋未全忘，尽使伤神是故乡。两臂安能化鸥羽，凌云欲去更回翔。
舟过怀宁感书四绝句·其二
作者：潘伯鹰
朝代：清
体裁：七言绝句

童年古塔足娭嬉，卓影沧流似旧时。愿就风檐叩铃语，纵齐玉轪欲安驰。
舟过怀宁感书四绝句·其四
作者：潘伯鹰
朝代：清
体裁：七言绝句

浮生何处是他乡，我已无家底不忘。渐远渐微心渐澹，二龙黛色渐茫茫。
舟过江津行丈有诗吊陈君鹤山坪葬处同作
作者：潘伯鹰
朝代：清
体裁：古风

鹤山名不著，地僻人罕寻。独赖斯人传，埋骨长崎嵚。世变易反覆，虑或还销沉。志士贵孤往，宁以撄其心。丈人舟行过，倚栏久哀吟。平生向嵇俦，咨嗟意弥襟。其人同鹤化，风雨瘗胎禽。雾迷江波涌，低徊天色阴。
芝冈写示近诗爱其孤往多黄昏一语愧不能效之也次韵二章聊抒所感·其二
作者：潘伯鹰
朝代：清
体裁：古风

阴山莽风雪，志士涉涛浪。长鲸跋东溟，疾电划其上。会看海水立，无地托渔唱。却忆斩蛟雄，洗血返清旷。
花谢
作者：潘伯鹰
朝代：清
体裁：五言绝句

大钧转洪流，恩怨波起伏。微躯先化泥，徐瘗我君骨。
苏君渊雷枉诗云潘鬓新添北国霜征衫更染海云黄此身合向诗中老岂必崎岖上太行深感其意且忆放翁未死空令见事多之语敬答一章
作者：潘伯鹰
朝代：清
体裁：七言绝句

剑南豪横杂悲辛，见事长留未死身。细雨骑驴天意在，馀生端遣作诗人。
苏州学习逢故人甚多类皆大学教授校长也
作者：潘伯鹰
朝代：清
体裁：五言律诗

驿亭行李杂，彫鬓见诸儒。昔谓识途马，今参同队鱼。谈锋非稷下，游旧半东都。若对尼山问，毋惭回也愚。
苏州报恩寺吴大帝为报母恩所建
作者：潘伯鹰
朝代：清
体裁：五言律诗

高塔危临市，长街直对门。殿基苍藓补，榜字赤乌存。空复经千劫，何曾报四恩。孤儿头白到，泪尽但声吞。
苏蕙
作者：潘伯鹰
朝代：清
体裁：七言绝句

整整斜斜一幅轻，愁心日夜逐邮程。世间只赏回文巧，几度灯昏织得成。
英杰
作者：潘伯鹰
朝代：清
体裁：七言律诗

举世蚩蚩已久谙，眼中英杰孰同参。每嫌夷甫神锋隽，更觉真长饮食甘。虏吹尚难惊漠北，国风急为化周南。尊生执义皆无忝，漫比槐柯一梦酣。
莫凭
作者：潘伯鹰
朝代：清
体裁：七言律诗

翩然轻羽落云层，思入微茫转莫凭。窗外草长知孟夏，眼中花谢剩苍藤。鹏天鲲海连宵梦，汉武秦皇六月蝇。堪笑先生痴更甚，懒将七发答枚乘。
萧公权教授五十
作者：潘伯鹰
朝代：清
体裁：七言律诗

汉廷谟议正崇隆，留滞谁堪国士风。称意地容滋蕙隙，得閒天补箸书功。新词宫羽声声合，香海华严宛宛通。若例功曹绳祖武，定知晚节兆非熊。
萧钟美惠诗追悼死友侯伧北林庚白二君读之感怀身世因次韵和之三章·其一
作者：潘伯鹰
朝代：清
体裁：七言律诗

布衣交旧忆平生，痛见侯林俱栋倾。薄葬重泉心岂死，昏灯一梦泪先横。收京李郭馀回望，返骨燕闽尚阻兵。何意犹蒙君子句，眼明端为得诗清。
萧钟美惠诗追悼死友侯伧北林庚白二君读之感怀身世因次韵和之三章·其三
作者：潘伯鹰
朝代：清
体裁：七言律诗

烽烟窟里劫馀生，喘息犹能意气倾。失路世惟哀李广，论交吾欲慕田横。直将顑颔成荷服，莫为幽忧避酒兵。难学夷齐同饿死，因君聊酌圣之清。
萧钟美惠诗追悼死友侯伧北林庚白二君读之感怀身世因次韵和之三章·其二
作者：潘伯鹰
朝代：清
体裁：七言律诗

记衔杯酒若平生，深论真教一座倾。感旧剑应攀树挂，赋诗槊欲对江横。病多谁复如司马，狂甚君堪唤骑兵。落漠虽同欢戚异，无家羡子举家清。
落日凭窗遣兴
作者：潘伯鹰
朝代：清
体裁：七言律诗

终朝有渰兴微雨，树杪俄看露夕曛。当槛高花明的的，绕丛寒蝶舞欣欣。晚知万事非人力，岂以馀年徇世纷。独叹臣精亡已久，挥戈宁意尚能军。
蔬翁惠诗二章辱誉词翰次韵奉答·其一
作者：潘伯鹰
朝代：清
体裁：七言绝句

文狸赤豹在山阿，佩玉鸣琚不啻过。欲赠芳馨无好语，故应回望乞渐摩。
蔬翁惠诗二章辱誉词翰次韵奉答·其二
作者：潘伯鹰
朝代：清
体裁：七言绝句

拙笔春泥撑苦笋，钝吟秋雨击残荷。行间惊见元和脚，透露繇羲意更多。
薄暮富贵山眺望
作者：潘伯鹰
朝代：清
体裁：七言律诗

夕阳散绮半山行，负手微哦暂眼横。唯有相如能壁立，未妨贞曜以诗鸣。渴思痛饮东胡血，梦忆亲麾北府兵。莫复虚空作豪语，谢安宁必济苍生。
薄暮至友家
作者：潘伯鹰
朝代：清
体裁：七言律诗

贪就高谈愿卜邻，虚斋去我半由旬。风微暂起如商籁，发少新梳废角巾。志士敢忘沟壑意，馀生畏作乱离民。称王称帝闻之熟，欲觅绳床一欠伸。
蚁穿
作者：潘伯鹰
朝代：清
体裁：七言律诗

夫容满采隔江干，已赠佳人转未安。梦境烟峦何复叠，望中玉宇矧高寒。久知黄绢为辞费，惜折红蕤警岁阑。欲识人间忧患意，蚁穿九曲海天宽。
蚁足
作者：潘伯鹰
朝代：清
体裁：七言律诗

蚁足盘盘转不周，妍姿霸略彀中游。蛾眉尽道生前好，马革惟当塞上留。一掷春红输霢霂，万星燐碧见沉浮。轮台近接华严界，却奈刘郎不掉头。
蚊
作者：潘伯鹰
朝代：清
体裁：古风

飞蚊能害人，人乃谓之毒。试且作蚊观，人毒弥以酷。彼蚊亦苦饥，人血满其欲。万汇更相杀，生死如转毂。因思草木折，流液痛如哭。吾悲六合外，一气千刺促。岂难穷物理，泯此倚与伏。近来出宇宙，奔星去亦速。积微至广大，一线傥可卜。虽然岂不遥，愿力吾久笃。
蜂衙
作者：潘伯鹰
朝代：清
体裁：五言律诗

蜂衙徒见蜜，蜃壳易为灰。旷野迟龙战，山川孕鸩媒。冰棱元自结，莲瓣亦终开。门外长流水，相逢一笑回。
蝉腹
作者：潘伯鹰
朝代：清
体裁：七言律诗

水落鱼龙幽窟显，霜清洲渚晚香残。五车糟粕充蝉腹，经岁针砭悟鼠肝。秋气不知怜杼轴，穷乡何计吐艰难。授衣节近忘愁疾，别感枯桑海水寒。
蟫堪五十余曾为诗祝之未成医寮忆之惟记隐君一联耳余尝屡梦蟫堪顷久无之甚矣吾衰也辄缀长句二章感旧抒情以寄之·其一
作者：潘伯鹰
朝代：清
体裁：七言律诗

信义街居断梦思，淞云空接蜀江湄。七千里外隐君子，卌九年前圣小儿。书入晋唐谦学赵，笔如琴筑但鸣诗。嗟余衰废犹觊豁，但得从公不恨迟。
蟫堪五十余曾为诗祝之未成医寮忆之惟记隐君一联耳余尝屡梦蟫堪顷久无之甚矣吾衰也辄缀长句二章感旧抒情以寄之·其二
作者：潘伯鹰
朝代：清
体裁：七言律诗

记曾携手新桥月，八载兵尘慰异乡。古墓草迷巴蔓子，大江石待夏先王。酒囊括我愁千斛，乐府移人态万方。此乐后期终复得，病坊早计觉茫茫。
行严丈以诗见誉伯鹰诵诗之声谨次韵奉谢
作者：潘伯鹰
朝代：清
体裁：古风

元音天地在读书，此舌端须称霹雳。谢安洛下书生咏，不待抚筝能感激。丈人爱我以诗张，但恐醉歌如蚓笛。隔篱徐听必有人，疑义还期元亮析。
行严丈拓赐诗为四十韵复以见示勉再奉呈
作者：潘伯鹰
朝代：清
体裁：古风

韵险耐长吟，乙乙抽思苦。深宵倏潜越，微明见鱼肚。譬如率偏师，迷道失夹辅。弃甲伏穷庞，安能整卒伍。自怜幼不学，刻意与争古。汉魏孰颉颃，唐宋孰狎侮。怅望千载间，试为屈指数。夫子漪兰操，泠然一再鼓。神游三百篇，冥合水融乳。却忆建安来，陈思称绣虎。当时论诸公，岂不明规矩。独其忠爱心，百折茹复吐。陶阮得宗风，遂以开老杜。幽夐通魂灵，慷慨激心腑。阴霾发电光，神奇出朽腐。若其无根源，关口不得语。解人难强索，貌似终龃龉。岂有蹠与夷，竟可相尔汝。四海多英豪，吾愿各得所。文藻壮江山，政赖众擎举。辨渑复辨淄，谁迎抑谁拒。要在广诗疆，仍期固诗圉。经国有大业，何得谓无补。历维公生平，山立无仰俯。脱手冰雪文，仇家亦心许。及今老耽吟，传观更如堵。谁欤行玉山，谁欤挥玉麈。游夏受麟经，仰赞固无取。天运际艰屯，禹甸无乐土。飞鸢结阵来，人命轻一羽。坐此齐彭殇，一十等二五。咄哉秦李斯，还欲分厕庾。惟兹文字襌，渊玄起我舞。八极恣冥搜，一语幻奇趣。就中论漂泊，尤令感开府。豪吟神傥接，密讽声能谱。知公必莞尔，粗许识堂户。龙腾云自生，庄醒蝶犹栩。窃持薪火意，百世待共睹。迢递巫夔山，淋漓墨池雨。
行严丈重莅渝州赐诗三十二韵举黄远庸潘力山两君论文往事以喻伯鹰之谈诗所以诲勉之意至重敬次一首
作者：潘伯鹰
朝代：清
体裁：古风

治少乱常多，万祀生民苦。郁勃终难言，尽纳东坡肚。烈士空有徇，多事究今古。洛阳一少年，乃耻哙等伍。赋鵩悟已迟，何用震三辅。神州值板荡，风雨正予侮。英豪竞戮力，岂暇更仆数。袖手文苑游，聊堪应桴鼓。微言若洞禅，谁其嗣法乳。物性有感通，云龙与风虎。抠衣昔谒公，志乞匠石矩。超超解玄箸，一一为倾吐。譬如读春秋，癖左恰逢杜。沆瀣生齿牙，风雷扇肺腑。心意豁然开，一扫儒生腐。天地坐缺残，乃重女娲补。登高挥古弦，四顾万山俯。斯文等补天，宁惜老空堵。富贵何有哉，无令蝇污麈。朝来赐长诗，狂简多所取。顿觉白虹飞，奎光辉九土。颉颃二子间，隐愧差池羽。所嗟俱已往，璧月掩三五。及今痛六朝，低徊慕徐庾。千秋气类感，意惬自起舞。闻声或相思，对面或异趣。唯公立广教，潭潭丞相府。多士登龙门，姓字蔚可谱。故知天下公，陋彼囿门户。十年忆囚系，一梦惊蝶栩。干橹纷中原，颜色喜再睹。时会未可知，墨沈化霖雨。
行酤有纪
作者：潘伯鹰
朝代：清
体裁：古风

北风侵我肤，强援赖呼酒。徵赀市果脯，纸裹携之走。断残史公书，片楮等覆瓿。磊奇刺客传，聂政隐奉母。何哉严仲子，意气辱知友。舍身斩侠累，刃落如屠狗。严聂吾不希，足激薄者厚。可怜世愈下，即此便无有。遂使腐迁文，不复出吾手。吾忧迁未经，迁笔熟吾口。悲来不能诵，耳热歌击缶。一尊向轵深，兼酹龙门叟。
衡岳喜遇吴雨僧教授兼闻香港熊君死耗悲慨昔游赋诗奉赠·其一
作者：潘伯鹰
朝代：清
体裁：七言律诗

乱离何意各生还，执手方惊会合艰。宗国川原漂碧血，残冬雾雨蚀朱颜。荷声藤影长邀我，棐几胡床正对山。迸泪昔游如隔世，怜君双鬓亦成斑。
衡岳喜遇吴雨僧教授兼闻香港熊君死耗悲慨昔游赋诗奉赠·其二
作者：潘伯鹰
朝代：清
体裁：七言律诗

从看白发三千丈，未抵回肠一万周。心铁销磨馀几许，云罗乖隔复何求。可堪生死摇魂梦，只与咨嗟历夏秋。举世谁怜痴绝意，悲歌对子那能休。
衡岳奉赠陈豹隐教授·其一
作者：潘伯鹰
朝代：清
体裁：七言律诗

豹翁五十神逾王，度岭穿萝舄可飞。铁骨铜筋淬冰雪，玉书金简隔烟霏。一诗竟夺韩公席，万卷能嘉李泌归。宙合回看正何世，登临暂欲脱尘鞿。
衡岳奉赠陈豹隐教授·其二
作者：潘伯鹰
朝代：清
体裁：七言律诗

狂歌痛饮对衡岚，我与先生两不甘。积愤仍齐黄帝石，深情宛注白龙潭。直看放踵先千杰，未许垂颐守一庵。雾雨文成真已久，断非稷下祗空谈。
袁守成受代将去行丈有诗赠之命伯鹰同作
作者：潘伯鹰
朝代：清
体裁：古风

昔之称贤吏，斋马与判牛。堂上弹鸣琴，清夜接诗流。时世有移易，于今势不侔。国家方亟战，压境深寇仇。按户点军帖，计缗徵田畴。法令森猬毛，官长濈鱼头。期会无止息，盗贼烦推求。泸阳矧大县，治剧须俊尤。令君来四载，督饬兼喔咻。大府屡考绩，殿最君独优。民安君则劳，及此得小休。明朝县堂外，咸愿令君留。感此攀卧意，为君发谣讴。人生功名际，进止亦有由。莫或使之然，孰能为其谋。以君瑚琏器，宁止施一州。君其勖光采，他时列八驺。丈人有嘉赠，临分惜行舟。赓歌吾岂能，庶用答绸缪。
袁守成忠山宴席陪行丈
作者：潘伯鹰
朝代：清
体裁：五言律诗

忠山形胜地，遥受两江迎。贤宰邀簪履，高筵坐老成。停杯苍霭合，列炬晚蝉鸣。归渡逢新月，流波作意明。
被囚杂诗三首·其一
作者：潘伯鹰
朝代：清
体裁：古风

囚窗何所有，廿卷东坡诗。潜吟有新获，还忆东斋时。深思与熟读，公言岂吾欺。咄哉何李辈，奸语寻瘢疵。王圭亦何心，媒孽蛰龙知。百日竟不死，千载犹遗悲。我今亦系狱，正坐识字非。此中足歌啸，四壁幸有馀。守卒呼我前，听鞫不容迟。吾方有公事，卿且立斯须。闻之怒且笑，目慑还鼻嗤。故态犹不悛，此伧信书痴。
被囚杂诗三首·其三
作者：潘伯鹰
朝代：清
体裁：古风

狱檐三十日，面目转黧黑。病茎猬毛乱，作势拒梳栉。仲春益和柔，卧席纷壮虱。复有鬑鬑须，冒突负奇倔。初如春蒲生，浅水摇短碧。旋看烧后山，一雨森已密。纷纶醉梦馀，坚阵排钢戟。岂惟旁人惊，自顾已难识。揽镜忽大笑，欲去扶馀国。不逢李药师，风尘莽榛棘。
被囚杂诗三首·其二
作者：潘伯鹰
朝代：清
体裁：古风

夜分望日出，清晓望日没。望断出复没，文书在辽阔。独蒙视遇优，自抚已悽绝。可怜幽圄中，谁复闻呜咽。蕴藏疫疠气，手足交曲铁。去年入狱门，今日罪未决。古者重哀矜，所以行恻怛。近世重人权，责在不容失。一家哭可哀，一路哭谁恤。慷慨欲直言，馀足恐并刖。
被羁匝月甫得室人一书是夜梦返家
作者：潘伯鹰
朝代：清
体裁：七言律诗

寂对囚窗将匝月，遥知广陌起香尘。溪山渐绿宜寻屐，桃柳争舒正酿春。啜泣背人怜拙妇，减餐无睡累衰亲。分明昨夜魂归去，惊笑花枝照坐新。
襟期
作者：潘伯鹰
朝代：清
体裁：七言律诗

穷通生死久茫茫，独有襟期不可忘。淡墨故人书数纸，枯眸病榻泪双行。平生卞璞何瑕璺，荆楚山鸡唤凤凰。粗识渚崖秋水意，任他异量论行藏。
西泠印社六十年索赠·其一
作者：潘伯鹰
朝代：清
体裁：五言律诗

六十论年速，西泠一亩宫。竹深宜养鹿，梅老欲成龙。金石交弥固，兵戈劫几空。千江太平月，心印万方同。
西泠印社六十年索赠·其二
作者：潘伯鹰
朝代：清
体裁：五言律诗

犹忆酸寒尉，遥承大布衣。虫天能篆慧，猿臂擅通微。星斗幽光蕴，沧溟积水归。后贤心更拓，不息是生机。
西湖杂诗·其一
作者：潘伯鹰
朝代：清
体裁：七言绝句

二月苏堤盛柳花，缘堤细草绿相遮。却难遮住空濛意，和雨和烟不到家。
西湖杂诗·其七
作者：潘伯鹰
朝代：清
体裁：七言绝句

拔地高花正自难，辛夷几度战春寒。庆卿易水何悲壮，漫比仙人白玉冠。
西湖杂诗·其三
作者：潘伯鹰
朝代：清
体裁：七言绝句

阴阴烟景称浓春，恰与湖山浣曲尘。窈窕冲融迷薄暮，柔波轻舫载何人。
西湖杂诗·其九
作者：潘伯鹰
朝代：清
体裁：七言绝句

谁信登高四美兼，湖山尽入雾纤纤。追余践履应难觅，保俶孤山两塔尖。
西湖杂诗·其二
作者：潘伯鹰
朝代：清
体裁：七言绝句

青史传闻辨异同，输他负鼓有盲翁。一般侠骨留嘉话，秋瑾坟边葬武松。
西湖杂诗·其五
作者：潘伯鹰
朝代：清
体裁：七言绝句

堆盘寒具讶无圆，犹似江皋卅载前。腹尺自扪还自笑，老夫差亦傲桓玄。
西湖杂诗·其八
作者：潘伯鹰
朝代：清
体裁：七言绝句

微雨孤山石径斜，不须悬虑曲妨蛇。山腰修竹障泉眼，一路背山红杏花。
西湖杂诗·其六
作者：潘伯鹰
朝代：清
体裁：七言绝句

倚薄春风酒正酣，琼蕤禁得蝶须贪。丹砂不及朱颜泽，炫立新妆一味憨。
西湖杂诗·其十
作者：潘伯鹰
朝代：清
体裁：七言绝句

曲水玲珑引石渠，道山竹帛识秦馀。栋榱无恙文澜阁，喜见三钞四库书。
西湖杂诗·其十一
作者：潘伯鹰
朝代：清
体裁：七言绝句

檐花乱落灯前影，笔札难期别后鱼。未暇相从文字饮，犹欣时遇擘窠书。
西湖杂诗·其十七
作者：潘伯鹰
朝代：清
体裁：七言绝句

仓卒无因奠酒浆，酸风残泪两三行。凤凰山上春泥滑，宿草徐君有墓冈。
西湖杂诗·其十三
作者：潘伯鹰
朝代：清
体裁：七言绝句

鼓棹三潭听水音，愿船把臂意深深。举头笑语庞居士，月印千川共此心。
西湖杂诗·其十二
作者：潘伯鹰
朝代：清
体裁：七言绝句

幽花净室得天游，白发雠书别九流。词笔谁如张叔夏，日舒猿臂写蝇头。
西湖杂诗·其十五
作者：潘伯鹰
朝代：清
体裁：七言绝句

宋室忠臣留此冢，岳家母教重如山。何当尽扫閒言语，放教千秋史笔还。
西湖杂诗·其十六
作者：潘伯鹰
朝代：清
体裁：七言绝句

笔阵惊蛇亦有神，年年毡蜡出贞珉。汤阴书带容台趣，难续高文辨宝真。
西湖杂诗·其十四
作者：潘伯鹰
朝代：清
体裁：七言绝句

倚天照海彼何施，落落疏疏子却奇。夙爱令公行处映，俄防中散醉将颓。
西湖杂诗·其四
作者：潘伯鹰
朝代：清
体裁：七言绝句

曲岸春波荡墓门，久无翠烛起芳魂。西陵风雨蘼芜径，待铸黄金且更论。
见守卒持海棠
作者：潘伯鹰
朝代：清
体裁：七言律诗

囚室轻红乍一枝，魂飞京国燕游时。花前名士常同醉，众里英声许独驰。岂谓倾危皆蔡泽，始从缓急痛袁丝。天教困处为盘错，一瞥春迟未足悲。
观瓶中花至其将谢
作者：潘伯鹰
朝代：清
体裁：七言律诗

折来和雨乱烟丝，未罄春波托体迟。意决先除芜秽叶，手轻细拟曲横枝。残须香茹匆匆恨，落瓣红酬惘惘思。已倦更须频把玩，明朝飘谢若为持。
观生
作者：潘伯鹰
朝代：清
体裁：古风

绳床静观生，伏枕久未起。尘凝白氎巾，光暗乌皮几。丧乱杂惊嗟，梦寐浪悲喜。亲宾迭问遗，书籍日填委。阳乌默循环，云狗益吊诡。多艰哀生民，不舍叹逝水。吾方为数儿，药物行可止。何须忧世事，意短真自鄙。却思黄面老，卌载敷音旨。乘愿犹再来，吾宁病辄已。馀生学青莲，卑湿随所拟。
观糜耕云君所画便面因赠
作者：潘伯鹰
朝代：清
体裁：七言律诗

洒落青峰杰阁边，森森嘉树路回旋。伊谁袖底一持扇，幻此峰腰千道泉。画水经时求画石，耕云它日过耕烟。平生张谢兼师友，何止期君五百年。
观陆放翁自书诗卷题嘉泰甲子年八十用猩猩毛笔为五七郎书诗有老来胸次扫峥嵘之语·其一
作者：潘伯鹰
朝代：清
体裁：七言绝句

中原北望梦犹空，忽已人间八十翁。祗恐峥嵘难扫尽，猩毛笔怒郁蟠龙。
观陆放翁自书诗卷题嘉泰甲子年八十用猩猩毛笔为五七郎书诗有老来胸次扫峥嵘之语·其二
作者：潘伯鹰
朝代：清
体裁：七言绝句

欲买乌犍力未遑，白头施药走村庄。平生万首留天地，喜见亲题五七郎。
览讴吟亦苦声之语更为一首以自广
作者：潘伯鹰
朝代：清
体裁：五言律诗

何处难忘酒，飞红扑舞筵。廋辞惟隐约，深意在流连。独立遗斯世，吹笙学散仙。此时无一盏，笑煞李延年。
触绪
作者：潘伯鹰
朝代：清
体裁：五言律诗

吴门秋更热，触绪况多惊。短榻心相语，空庭影共行。棋经阴计换，诗赖背吟成。仗马须衔勒，先防万一鸣。
警解后方叔章秘书筵次行严丈有诗命和时初晤龚李二君及方公子
作者：潘伯鹰
朝代：清
体裁：七言律诗

满酌茅台意未申，举杯失喜有馀春。唯将胜算依廊庙，共办高歌答鬼神。是处朋簪如旧识，经时榱桷怆微尘。主人渊量能温克，酒罚无劳石季伦。
讲堂
作者：潘伯鹰
朝代：清
体裁：五言律诗

讲堂宣大义，合一见官师。袖短时挥手，辞繁擅解颐。传衣谁定慧，进履奈衰迟。惟有长持咒，皈依莫更疑。
许静老七十·其一
作者：潘伯鹰
朝代：清
体裁：古风

宙合方苦战，烽燧无西东。郁勃悲悯怀，见此七十翁。衽席易水火，钦哉亮天工。廓然一饥溺，期以文轨同。区区叙官阶，较量卑与崇。卮言满天下，何足寿乃公。
许静老七十·其三
作者：潘伯鹰
朝代：清
体裁：古风

养生术至简，至简乃精微。天地若橐籥，孰能御枢机。行游人间世，历历纷是非。吾能和天倪，万事夷从违。老子其犹龙，宣尼夙所希。就公叩玄旨，物论安用齐。
许静老七十·其二
作者：潘伯鹰
朝代：清
体裁：古风

虔礼有名言，人与书俱老。斯人入古希，心画出健矫。神完中有恃，游艺喻至道。临池见贞恒，使转忘丑好。以天合之天，昧者诧精巧。温公居洛年，细楷愈可宝。何当昧爽来，从公乞行草。
论印绝句·其一
作者：潘伯鹰
朝代：清
体裁：七言绝句

肃然如见好贤心，分却书囊几饼金。古屋摊碑朱篆杳，人间难觅伯牙琴。
论印绝句·其七
作者：潘伯鹰
朝代：清
体裁：七言绝句

霸才应比骇鸡珍，苦铁挥刀老斲轮。举世纷纷矜耳食，英雄何乐不欺人。
论印绝句·其三
作者：潘伯鹰
朝代：清
体裁：七言绝句

鄞县刀锋细意行，精金美玉间纵横。颓波力障归醇谨，印苑重逢赵孺卿。
论印绝句·其二
作者：潘伯鹰
朝代：清
体裁：七言绝句

西泠变古原师古，朗月千江总一波。莫笑元明违汉晋，漫论丁蒋异文何。
论印绝句·其五
作者：潘伯鹰
朝代：清
体裁：七言绝句

霜锋出入自昂藏，疏密之间意万方。难以雕虫安此老，偏师小队亦堂堂。
论印绝句·其六
作者：潘伯鹰
朝代：清
体裁：七言绝句

能外骊黄辨轶尘，众中始贵九方歅。孰如城北徐公美，荒谬犹堪识绝伦。
论印绝句·其四
作者：潘伯鹰
朝代：清
体裁：七言绝句

齐璜古庙无人过，厂肆孤游感慨多。全弃精能师苟简，可怜断港逐颓波。
诅楚
作者：潘伯鹰
朝代：清
体裁：七言律诗

洗研秋窗日影横，何来诅楚电传声。云迷天远人难信，意诡辞诚事不明。伪以弭争欺向戌，惧将解蔽罪孙卿。神奸钩距无宁日，烈士区区祗徇名。
诗兴
作者：潘伯鹰
朝代：清
体裁：五言律诗

僻远惭三径，光明各一天。灵襟澄药裹，诗兴逐茶烟。隐讳春秋笔，悲凉木雁篇。虚空如不碎，未是澈中边。
诗帐
作者：潘伯鹰
朝代：清
体裁：七言律诗

少来豪气沧溟小，血战幽忧大莫京。黄鹞鲁连曾玉貌，白鸥杜甫剩残生。填胸冰炭供诗帐，过眼沧桑现化城。病骨秋床同马瘦，误缘敲触发铜声。
诗意
作者：潘伯鹰
朝代：清
体裁：七言绝句

诗意飘然落我旁，待教提笔却苍茫。沉沉碧海浮珊岛，万古无言对大荒。
诗狂
作者：潘伯鹰
朝代：清
体裁：七言绝句

杜甫悲歌稷契身，陆游忠愤动枫宸。病来诗胆掀禅案，付与他年骂祖人。
诗笔
作者：潘伯鹰
朝代：清
体裁：五言律诗

势绌兼秦楚，辞微值定哀。哲人嗟往矣，诗笔益艰哉。纸有肝刳就，书多血渗来。自吟还自泣，响绝致光才。
诗访
作者：潘伯鹰
朝代：清
体裁：古风

好诗如幽朋，乘兴辄来访。俗客或相遭，潜逝不可强。峰高雪新霁，海澄月初上。与诗此商略，字字叩铢两。乙乙动沉吟，汨汨愈酣放。横胸万斛泉，间幻瓶笙响。嗟诗能穷人，人亦穷诗象。言志通形神，论世综今曩。仲尼贵修辞，虚明慎毋罔。
诸儿喧哗作剧
作者：潘伯鹰
朝代：清
体裁：古风

铎男九岁日跳踉，迟睡懒起挥拳狂。惯将书册掷满房，纸裁小燕迎风翔。弟弟顽劣不可当，贪馋好哭溺一床。往往攀登书卓子，滚地泼叫污衣裳。小妹乖巧四岁强，劝爷莫怒来爷旁，为爷歌唱声琅琅。惟有痴騃小珠子，双拖鼻涕三尺长。读书似以水沃石，潜走出门奔鹿獐。温依文褓最小女，举体浑圆肥且香。吁嗟汝长亦溷我，何以解忧呼杜康。
诸葛
作者：潘伯鹰
朝代：清
体裁：七言律诗

诸葛身歼统大军，若逢楚老欲何云。长贫悔预簪裾座，顽病思归鹿豕群。天造关梁河九曲，地争吴魏势三分。隆中鼎峙皆先见，却为刘郎助战尘。
读书·其一
作者：潘伯鹰
朝代：清
体裁：古风

读书病枕上，多暇穷冥搜。磊砢千载人，骆驿相咨诹。开胸吐幽积，古泪浩莫收。当其快心时，如意击不休。菀枯一骸骨，别有不死留。闻道须及壮，晚矣犹可求。苟能望见之，夕死复何忧。
读书·其三
作者：潘伯鹰
朝代：清
体裁：古风

汉武黜百家，猥曰崇儒术。儒术何尝崇，刘社忽已屋。生民有智慧，卮言固日出。孰谓川可防，一掌何碌碌。人心岂有穷，得陇又望蜀。钳民期自延，适以为自促。彻也苟长存，秦亡胡尔速。
读书·其二
作者：潘伯鹰
朝代：清
体裁：古风

自古称圣帝，无以媲唐尧。荡荡莫能名，俨若苍天高。有孙舜在下，四岳荐之劳。谓尧睦九族，舜也不见招。幽囚史尝载，乃以禅让褒。呜呼青简言，万窍纷调刁。茫茫百代下，利用随所操。
读书·其五
作者：潘伯鹰
朝代：清
体裁：古风

古今一何远，政制屡变更。中有不变者，玄化所以成。以不变为变，变者乃其形。杀伐取天下，礼乐饰太平。礼乐为杀伐，虽杀无恶声。谁能执此枋，庶得王者情。谁能达此谊，庶称通儒名。
读书·其六
作者：潘伯鹰
朝代：清
体裁：古风

道术天下裂，诸子鼓其风。家家皆自圣，人人竞长雄。将以易天下，自谓天下宗。各据理一窟，窟窟皆可通。儒墨既纷纠，枝分还自攻。诪张极幻化，孰能为折衷。天下日以广，百氏日以庞。孟轲矜知言，学子将安从。
读书·其四
作者：潘伯鹰
朝代：清
体裁：古风

光武好图谶，自谓信之笃。贾逵以此荣，桓郑以此辱。煌煌赤伏符，受命如贞卜。如何违谶记，笑骂公孙述。英雄不两立，肺肝可洞烛。篝火与狐鸣，万古一图箓。深机托戏言，安知独非仆。嗟嗟国师公，何乃忽文叔。
读书二首·其一
作者：潘伯鹰
朝代：清
体裁：古风

少时读书记忆好，老去读书解悟多。髫年倍诵徒誇捷，发白细味常独歌。记忆强时书懒读，老矣对卷苦不足。长嗟人事尚牵萦，惟惜馀光贪炳烛。微言精义思愈长，解人难得中心藏。方策正须不解解，世人惯谓不狂狂。
读书二首·其二
作者：潘伯鹰
朝代：清
体裁：古风

忆昔读书常孟浪，客慧狂花文字障。吾师导我光明藏，老负师恩馀楚怆。今时却羡牛反刍，谁其襄野知玄珠。相视而笑孰启予，冀逢轮扁为吾徒。语其可语师其俞，九原傥不伤睽孤。
读书戏作
作者：潘伯鹰
朝代：清
体裁：古风

纱帷丈室何清空，魁儒仙客来不穷。偶从魏晋到今世，副墨典谒随楮公。谈天雕龙腾众说，一榻雷声出渊默。味之楼护五侯鲭，裁以释迦千佛偈。少年力学滋百忧，文字晚岁还相收。戏论何时一扫尽，化城容我梦中游。
读先师吴先生所授书悽怆有述
作者：潘伯鹰
朝代：清
体裁：七言律诗

蟫食尘昏楮半黄，韬钤疑是赚星霜。当时海内谁刘季，侵晓桥头试子房。仙字未全轻世务，琼杯亲与酌天浆。恩深堕履曾何就，泪尽重寻辟谷方。
读宋遗民何太虚集
作者：潘伯鹰
朝代：清
体裁：七言律诗

五言坚洁韵泠泠，寂射寒芒处士星。身世倏归元历数，诗篇先赠谢提刑。阮陶辞笔心同苦，虞揭交期眼特青。诸葛鸿毛馀太息，匪风独咏醉疑醒。
读尹默大壮二公合陈谏草
作者：潘伯鹰
朝代：清
体裁：七言绝句

照眼晶芒字字寒，如悲如咽写来难。世人犹解琼踞赏，忍作熙朝史料看。
读报纪淞沪兵燹之惨与倭舰载骨灰返国事
作者：潘伯鹰
朝代：清
体裁：七言律诗

夜半鸣鸢结队飞，金天霜重厉阴威。林皋火炽寒鸦绝，战地风腥野狗肥。化石空伤遥海隔，成尘唯见满船归。东人曷起图新命，重奠蓬瀛息杀机。
读报纸所刊文字甚有诗境因为重作
作者：潘伯鹰
朝代：清
体裁：七言绝句

瀇瀁滇池冷翠间，渔娃双桨载爷还。生憎划破团圞影，绕过柔波月一湾。
读梁风子所画八高僧卷子各颂一偈 其一 僧神光
作者：潘伯鹰
朝代：清
体裁：偈颂

当时面壁亦何为，道是无心又却非。行处参承元可废，到来山水别无奇。
读梁风子所画八高僧卷子各颂一偈 其七 楼子和尚
作者：潘伯鹰
朝代：清
体裁：偈颂

浪走城闉日几周，忽闻歌绕酒家楼。不知此事关何事，直为多情许少留。
读梁风子所画八高僧卷子各颂一偈 其三 乌窠禅师
作者：潘伯鹰
朝代：清
体裁：偈颂

襟上杭州旧酒痕，风流五马近琴尊。晚居牛李机缄外，可忆禅师指授恩。
读梁风子所画八高僧卷子各颂一偈 其二 五祖弘忍
作者：潘伯鹰
朝代：清
体裁：偈颂

阇黎舂米进禅机，转却风幡更不疑。顿处谁知从渐入，祖师辛苦为传衣。
读梁风子所画八高僧卷子各颂一偈 其五 圆泽法师
作者：潘伯鹰
朝代：清
体裁：偈颂

篷窗罂索共通津，十八年来讯夙因。除却李源谁识我，弥天乘愿再来人。
读梁风子所画八高僧卷子各颂一偈 其八 玄沙禅师
作者：潘伯鹰
朝代：清
体裁：偈颂

漫道宗风秀与能，道人行处火烧冰。钓丝直透寒潭月，帝网宁无剩一层。
读梁风子所画八高僧卷子各颂一偈 其六 灌溪禅师
作者：潘伯鹰
朝代：清
体裁：偈颂

诸尘不具缘何污，粉碎虚空更孰疑。底事靳分甘一掬，试教冷暖自家知。
读梁风子所画八高僧卷子各颂一偈 其四 香严禅师
作者：潘伯鹰
朝代：清
体裁：偈颂

击竹声中倏斩关，笑看禅将礼沩山。当时说破无今日，谁认修持事等閒。
读欧公学书诗戏追和之·其一
作者：潘伯鹰
朝代：清
体裁：古风

学书苦好奇，用笔追险绝。晚知王良驱，六辔有舒节。工书亦何补，莫救鲋鱼辙。富显机更危，穷居赖此悦。先生欺予哉，乃欲与之决。
读欧公学书诗戏追和之·其二
作者：潘伯鹰
朝代：清
体裁：古风

笔法若启明，一星破千暗。求师四十年，渐已知古淡。知之在心目，出手仍多憾。岂伊欲争名，但恨为欢暂。猥云耗壮心，跰跹馀井鉴。
读王夫人陆晶清女士哀逝文
作者：潘伯鹰
朝代：清
体裁：七言律诗

人间墨与心凝处，但觉哀来不可分。一字重如康子谥，千秋悽媲令娴文。尘沙岁月风鬟老，战伐关河宿草纷。知己平生沉痛意，何殊郢客罢挥斤。
读蟫庵诗欲次其韵不就辄题奉怀
作者：潘伯鹰
朝代：清
体裁：七言律诗

霢霂初停积晓烟，仲春阴似养花天。厌看馀药凝杯底，倦置清诗压枕边。多病差容中散懒，少时悔竞祖生先。詅痴他日追强韵，杜集犹思许共编。
读行严丈癸甲集感赋
作者：潘伯鹰
朝代：清
体裁：古风

东坡昔过金山寺，慷慨为诗留七字。归心剩与誓江神，论政千秋悲不异。丈人文比江导岷，如闻侃侃排訚訚。人间相斫史不绝，区区笔伐何从驯。刘兴项仆易年载，眼底曹瞒更安在。阿鬟怆说海生桑，痛见桑田复为海。乐毅空传位亚卿，遁逃走赵无人惊。何若留书泰山顶，讥弹愈重孝章名。
读金佗粹编
作者：潘伯鹰
朝代：清
体裁：七言律诗

不有能文好孙子，岳王冤愤孰从申。愚忠但欲诛骄虏，至隐谁能意圣人。风雨背嵬湮远略，湖山庙貌祀明神。若论兴仆皆烟过，直是雄辞百代新。
读阮将军家传为友人作
作者：潘伯鹰
朝代：清
体裁：古风

觉罗建国三百载，咸同天命奄将终。洪杨震撼赖张起，势如野火烧秋空。湘淮健者起曾李，各以诚朴倡精忠。入关薙发事不忆，乃谓扫雾还高穹。当时清社已濒屋，赫然竟奏中兴功。桐城阮公力勇决，英姿独出淮军雄。吴江一役洞胸腹，声名遂冠天南东。兜牟去矣今难觌，赖有雄文动颜色。高斋展卷回悲风，恍见横躯斗强敌。时移事异感人多，长使英豪泪横臆。淮军事绩人争传，岂伊利器惟戈鋋。群公感激志廉洁，弃身锋刃忘争权。虽然索虏踞帝座，愚忠神鬼临其前。故知支国要正气，至诚所格能回天。观其大节自朴质，惜哉事虏知谁贤。史牍纷纷犹在目，国步凌夷乃尔速。蜗角依然斗蛮触，赤地千里哀鸿哭。越罗楚练舆台服，谁言为虏非吾属。吁嗟乎，璧月琼枝夜夜新，长蛇封豕年年辱。义士虚矜不帝秦，哀吟忍谓将沉陆。南望劳山北望辽，推卷悽皇不能读。
读陶诗
作者：潘伯鹰
朝代：清
体裁：古风

闭关绝外缘，寂蔑常独语。谁能讥孤陋，英杰相尔汝。寥寥数卷书，历历见千古。精神一相接，感激时起舞。陶公信奇士，肆志恣远举。借问胡能然，躬预耕作苦。高节谁不希，良难立其础。缁尘日以侵，遂尔为物蛊。自非负神勇，安得决世罟。澹澹和风飘，微阴养春树。挥兹一觞酒，聊以对新雨。适意若有会，矫首时延伫。
读震川亭林两集至项脊轩记及悼亡诗
作者：潘伯鹰
朝代：清
体裁：七言律诗

稍凭书卷理心神，丈室存存影伴身。秋尽潜飘双鬓雪，日趖独守一棺尘。归先落漠空文藻，顾叟栖皇自隐沦。衰柳枇杷凄绝语，陈编如见泪痕新。
读黄芝冈所著中国水神
作者：潘伯鹰
朝代：清
体裁：七言律诗

霜夜帏灯一卷亲，独哀之子尚风尘。日驱狸豹邻山鬼，閒拨虫鱼考水神。世上但惊辞俊伟，醉来难遏胆轮囷。有才不作河清颂，端合摧眉老汝身。
调仲陶
作者：潘伯鹰
朝代：清
体裁：古风

寒衣久在箧，葛衣方在椸。箧中有硕鼠，窃据乳四儿。穿穴得无阻，先生初不知。既知不忍杀，屋角且置之。夜半母鼠来，绕箧鸣声悲。仁人梦中醒，恻然泪连丝。下床倒纳履，觅返亲捧持。凌晨视故处，绝迹去莫追。俭者故能广，大勇出于慈。今子行若是，其慈欲何施。昔有高行僧，诵经鼠旁窥。端拱若礼佛，瞑目垂疏髭。视之已涅槃，僧起为荼毗。先生昧鼠语，说法惭阇黎。纵之使跳梁，厕廪缘高卑。一母举四子，四子各宗枝。岁时毕婚嫁，瓜瓞九族随。姑息遂坐大，善类无孑遗。将如永某氏，灌穴灾终罹。一举得二弊，仁者宁若斯。为仁泽必溥，细务关安危。
调甫有九折江流一往心之句爱诵其语因书所怀·其二
作者：潘伯鹰
朝代：清
体裁：七言律诗

天衢龙骥各骎骎，岂信人间有陆沉。命世典谟随字灭，骇人叱咤欲谁瘖。万方烽火盈城骨，九折江流一往心。忍死莫辞头更白，太平终望死前临。
谢石船翁病起贻书见慰
作者：潘伯鹰
朝代：清
体裁：古风

瑰辞追琢幽逾妍，石船机轴常我先。岂弟君子神所劳，二竖欲贼难乎难。闭门宁独为后山，球图温粹非郊寒。书来一字万金直，顿觉宇宙皆清闲。
贺孔才镌印歌
作者：潘伯鹰
朝代：清
体裁：古风

君不能手挥巨刃凌天摩，欃枪尽扫清么么。复不能石峪刻经宣佛谛，妙义翻莲被八裔。太仓稊米一书生，雾藏尘没燕都城。解牛技好底不试，雕虫翻欲誇其精。高秋八月西风寒，凝红积翠霜花残。萧斋宴坐感晶爽，忽来捉石思雕刊。双眸炯炯暂审视，砉然刀下天风抟。但闻格磔作异响，快如猛虎方饥餐。籀文蟠伏苍鬼泣，斯冰扼腕横相干。刻成殊讶出意外，起视空宇云漫漫。君才纵逸同鸿鹄，藏有昆刀可切玉。治大国如烹小鲜，宰天下亦如此肉。岂有郢下成风手，长年玩刻生胼瘃。高歌激抗和悲风，男儿虎变安有穷。珍重霜锋鸊鹈莹，蹑踪雷雨会屠龙。
贻许生宝驯
作者：潘伯鹰
朝代：清
体裁：古风

许生好书解笔法，滥觞已兆黄河倾。虚心高志不自满，欲就樗散加磨莹。渭南论诗见弘大，如杜碧海呿长鲸。垂天水击九万里，鲸鱼鳍鬣犹鲤鲭。故知大小不在形，贵在真气驰纵横。涛翻岳震弥六合，中有一线凝光晶。工夫诗外洵至诣，小大在我堕虚盈。试回诗法入书理，理无二致惟一诚。君其努力归自得，涵泳道德毋却行。譬痒欲搔渴欲饮，池水尽墨心光明。他时老夫无足道，籋云龙骥方腾鸣。
赋物六首 其一 巾
作者：潘伯鹰
朝代：清
体裁：五言绝句

结束遮灯蕊，馀温君意回。但留焦灼处，不必尽成灰。
赋物六首 其三 袜
作者：潘伯鹰
朝代：清
体裁：五言绝句

柔韧宜双足，低徊动幻思。安能令机杼，织恨入玄丝。
赋物六首 其二 箸
作者：潘伯鹰
朝代：清
体裁：五言绝句

闻雷岂足惊，未短英雄气。自从失君欢，对之不甘味。
赋物六首 其五 扇
作者：潘伯鹰
朝代：清
体裁：五言绝句

妙绘发清风，怀袖今已谢。君情傥可还，已秋复愿夏。
赋物六首 其六 马缨花
作者：潘伯鹰
朝代：清
体裁：五言绝句

珠泪盈盈落，金乌故故斜。明年定重盛，别有马缨花。
赋物六首 其四 画幅
作者：潘伯鹰
朝代：清
体裁：五言绝句

苍鹰适何来，落此梨花树。风起花辞枝，孤寒岂堪驻。
赋鼓吹曲名三首 其一 当对酒
作者：潘伯鹰
朝代：清
体裁：古风

壮士怀百忧，志屈心难乐。贪夫日营营，蚤夜愁渠剥。岂如刘伯伦，但解持罂杓。忘怀天地宽，忧喜两无着。我怀良澹易，兀兀常小酌。虽欣白堕酽，亦爱鲁酒薄。洗尊留王绩，拨瓮寻毕卓。渊明自挥杯，蕴藉良可学。迷茫半醒时，隽味须领略。安知千载间，蛮触斗蜗角。
赋鼓吹曲名三首 其三 芳树
作者：潘伯鹰
朝代：清
体裁：古风

长条竞舒秀，短叶如翠羽。微阴润根泥，含苞方待吐。行看锦绣堆，低昂万花舞。杂沓响鸾铃，倾城来俊侣。岁华去匆匆，春光复几许。清赏兴方高，零落飞红雨。
赋鼓吹曲名三首 其二 临高台
作者：潘伯鹰
朝代：清
体裁：古风

独居若不豫，拂衣登高台。山川浩无际，千里浮云来。目穷疑天尽，莽莽迷黄埃。燕昭及魏武，磊落皆雄才。黄金何崔嵬，铜雀朱棂开。想当高宴时，云液浮金罍。国士若星聚，妖姬舞罗衣。骨朽化为土，何处寻寒灰。西陵安可望，败齐空馀威。此台何人筑，毋亦英雄为。斜阳曜奇采，笑我多浮哀。
赠何竹荪
作者：潘伯鹰
朝代：清
体裁：古风

梦中逍遥游，下视疑无地。至人自物物，安以物为累。乃知下视妄，颠倒入寤寐。晚交何竹翁，云鹤有奇翼。谬因长沙门，屋乌推气类。不谓曳尾龟，竟许瑚琏器。纵臾割龙耳，诱掖鼓鸠翅。虚声荷宏奖，珍味况屡致。爱君第五名，何必减骠骑。尘缨久掷弃，泉石且嬉戏。宁须箸墨守，苦执公羊谊。家风既绵远，雅操益温粹。袖君穿杨手，把我承蜩臂。无劳誇入林，仕隐两可寄。邮君五字谣，庶答千金意。
赠别傅芸子东游
作者：潘伯鹰
朝代：清
体裁：古风

我昔游西京，纵览收奇逸。圆山之园幽且閒，岚山之水映毛发。一棹微风澹不归，舷边欲渡云边月。美人赠我瓷双瓢，底有细字清水烧。轻装仍载山水梦，柔腮一瞥如花娇。丁宁后会歌声起，海国汪伦杂悲喜。西京人意好于山，名言绝叹吴夫子。梦里犹思岛上风，鲸呿鼍怒海云红。狂驱狼豕恣隳突，断我关河北复东。吁嗟乎，春申烈燹又成墟，何处乾坤着腐儒。期子远过朱舜水，化行蛮貊一车书。
赠别章受之俊之兄弟·其一
作者：潘伯鹰
朝代：清
体裁：七言律诗

辟世捐书断众纷，夜窗何意共论文。十年违隔艰今聚，旬日追攀恋此分。忆附通家方孔李，新从入洛见机云。裁诗欲为回春气，还折江梅远赠君。
赠别章受之俊之兄弟·其二
作者：潘伯鹰
朝代：清
体裁：七言律诗

来过玄草扬雄宅，弥感黄粱杜甫诗。论议能狂吾所喜，风尘如此子安之。茫茫谁与容头过，恻恻先深执手悲。行矣加餐同努力，百年忧乐有风期。
赠周璧光
作者：潘伯鹰
朝代：清
体裁：七言律诗

馀甘江涨渡晴沙，远访南郊小隐家。感旧梦空嗤蚁穴，寄情春好谒蜂衙。我思同谷求崖蜜，君学柴桑种菊花。不问秘传醇酿法，浅斟凭仗逐无涯。
赠孔才
作者：潘伯鹰
朝代：清
体裁：古风

三峰拔地五千仞，置身华顶何崇峻。眼穿力竭不可到，颠踬犹思尺寸竞。昆崙玄圃朝夕跻，嗟哉贺子汝神骏。我材瓦砾不自量，惟以师友为性命。己未师门始操彗，齿弱何从知学问。侧身四顾皆人英，璀璨珠光眉宇映。君家昆弟相继至，渑淄同味交初定。质难传笺羽箭飞，诙谐肆舌悬泉喷。欢娱要结皆年少，论学求知抑有进。承蜩执臂若槁木，操舟不见斯神泳。誓将冥心忘万有，眼中应觉高天近。感君意气青云上，执手期君同振奋。今年勤恳数赐诗，报君惜少璚琚赠。中宵忼慨起答君，质直写心非饾饤。
赠履川
作者：潘伯鹰
朝代：清
体裁：古风

郁盘华夏区，形胜天所障。西北山岧峣，东南海潏荡。霞彩曜沧溟，蛟龙激惊浪。闽峤屹其间，势与风涛抗。川媚有珠生，地灵岂昴降。曾生信瑰奇，卓荦负伟望。雅度天地涵，浩气山川养。挥手散篇章，落笔何高亢。瑰玮骇神工，机杼出天匠。长凌沧海风，自作阳春唱。吾闻胞与人，忧乐怀贞亮。岂伊文字间，雕镌矜王长。方将策圣勋，恢恢动昭旷。繄余钝拙姿，瓠落笑无当。自沉人海中，托意秋云上。沆瀣喜同气，绸缪结微尚。十年世变殷，方寸郁千怆。振衣弹埃尘，隐几忘得丧。新诗刻隐幽，蟠胸气一放。纵目瞩遥天，伫及风云壮。
赠徐道邻
作者：潘伯鹰
朝代：清
体裁：七言律诗

适从燕叱莺嗔地，初见鹰扬凤叹人。绝哂高名动都市，不容辣酒拒逡巡。阴符亘夜皆成诵，法曲当筵合入神。岂必过存匡济志，世间随处足悲辛。
赠李君
作者：潘伯鹰
朝代：清
体裁：七言绝句

虎掷龙拿绝世姿，太原公子恰当时。扶馀无地虬髯老，却念平生李药师。
赠李实斋居士
作者：潘伯鹰
朝代：清
体裁：七言律诗

老子婆娑信独贤，枯禅一指彻中边。微噫坐觉风雷静，悬解都忘内外篇。少日豪雄犹世法，危时悲悯及虫天。高楼偶触机锋了，成佛宁当辨后先。
赠李春潭
作者：潘伯鹰
朝代：清
体裁：七言律诗

苍髯回拂气渊渊，负郭园林惬静便。锸荷伯伦迟颂酒，稻收元亮早归田。题楼妙喻留观渡，越世虚舟慕扣舷。今日吟边真缩手，登临何以答山川。
赠李琴鹤
作者：潘伯鹰
朝代：清
体裁：七言律诗

动操能令众山响，抱清长在九皋鸣。君侯标格有如此，江雒贤豪孰与京。道术伯阳称博大，风裁元礼见平生。广筵爱挹渊渊度，漫说相如一座倾。
赠汤鹤逸
作者：潘伯鹰
朝代：清
体裁：古风

鹤逸于书深自得，笔势渊源皆可识。清诗小草露天真，朴古功从精丽出。茂密长攻敬使君，出师颂法和其神。看子妙能融汉分，可要相逢索解人。
赠温曲先
作者：潘伯鹰
朝代：清
体裁：七言律诗

天生戎马困吾曹，少日狂心换鬓毛。乡国七千难入梦，男儿四十解餔糟。若翁清德如醇酎，吾子深藏亦善刀。嘉会沉酣容醉语，螟蛉端不羡人豪。
赠王平秋
作者：潘伯鹰
朝代：清
体裁：古风

孤舟逆驶春风骄，舵楼摇兀轮争涛。老鹰不敢当云霄，回滩复岭森碐磝。鱼龙噤寂愁滔滔，二三子者方喧嘈。芷町说法声尤高，时时一遇麻姑搔。轰然大噱浮狂潮，惟君默尔如承蜩。间以微笑酬吾曹，晴空丽日忽明朝。一语之合乃下交，高文发箧惊潜蛟。忧时著论穷秋毫，寒芒爱此切玉刀。何哉敛手成藏韬，美人如虹不可招。得之倏自千里遥，文鸾合宿珍珠巢。试回奇气围纤腰，信陵醇酒心自豪，得时重与腾龙镳。
赠矮松
作者：潘伯鹰
朝代：清
体裁：七言律诗

根坚乳虎常揩痒，叶瘦山樵尚采薪。材谢明堂规作柱，功亏社树奉如神。伶俜差似支离叟，伛偻疑非偃蹇身。道是天怜吾欲问，创平痂结化龙鳞。
赠稚柳
作者：潘伯鹰
朝代：清
体裁：古风

濒海多层波，危巢见栖鹘。健翮翀晴霄，意轻修蛇毒。调刁起土囊，骇浪动溟渤。古柯聚蝼蚁，缘蛇更盟蠍。纷然螫汝头，倏焉咋汝肉。完卵几不容，垂翅露两足。摧颓馀劲气，锐眼尚高瞩。苍鹰晚自猎，共汝旧云木。相哀默不言，鸡鹜已来啄。鹘兮宁尔心，九皋有丹鹤。
赠竞君
作者：潘伯鹰
朝代：清
体裁：七言律诗

翠墨银钩散凤鸾，临池秀骨自珊珊。梨窝绛晕飞传姹，玉臂玄珠迥觉寒。远海群书通格磔，幽居修竹倚檀栾。知君怀抱如秋月，招手霜娥得澹欢。
赠蒋峻斋
作者：潘伯鹰
朝代：清
体裁：古风

与君结交三十年，昔方绿鬓今华颠。重君高怀若冰雪，量才暖玉生晴烟。虚衷锐识穿故训，意气凌轹初无前。庸人那悟游戏旨，祗爱篆镂锼虫天。兵尘蛩駏八载过，死生朋旧千惘然。汨罗咽愤悲屈子，黄垆回辙呼桥玄。平生有泪敢轻洒，矧今双目同枯泉。君居讲幄济水上，我厌药碗歇浦边。支离三岁肝益痼，欲执君手当何缘。愿君强健励夙志，若希待后先守先。
赠薙须许生
作者：潘伯鹰
朝代：清
体裁：七言绝句

医馆清阴耐昼眠，鬓丝日日雪相添。多君妙手轻游刃，顿使虬髯转少年。
赠讱庵
作者：潘伯鹰
朝代：清
体裁：七言绝句

揽辔长思节义风，蔚宗良史几人同。石湖使节声华远，中立丹青气象雄。
赠赵清阁女士清阁酒量甚豪余病戒饮
作者：潘伯鹰
朝代：清
体裁：七言律诗

万卉昌昌倚化工，铁枝梅蕊晚尤红。久看彩笔标江左，犹是婴儿亚北宫。气挟幽并增玉洁，韵含徐庾更霜空。忆曾邻里芳尊接，止酒还期与子同。
赠陈真如将军
作者：潘伯鹰
朝代：清
体裁：七言律诗

陈公知笔似知兵，忧国深杯亦细倾。危世强弓先射日，沧江老眼望收京。禅从顿悟呵初祖，诗入残秋起变声。此日寰瀛看更涌，神州犹喜矗长城。
赠陈芷町
作者：潘伯鹰
朝代：清
体裁：七言律诗

短翮依鸾却退飞，羁心初喜说如归。从君薄宦能知味，顾我馀寒为解衣。落落相看低海岳，芸芸惟是猎轻肥。秦风对子犹能诵，愿逐云龙总莫违。
赠鲜于特生曩君为川军师长有声好导引之术
作者：潘伯鹰
朝代：清
体裁：七言律诗

童颜七载犹如此，更见霜髯拂劲秋。豹迹迷山和雾隐，龙韬缩手与天游。葛洪宝箓馀仙气，杜甫悲歌愧道流。知守庚申勤问诀，飞升何日住沧洲。
赢得
作者：潘伯鹰
朝代：清
体裁：七言律诗

情海为田又几荒，心魂惊定但茫茫。身如涛底沙中粒，捲到人间陌上桑。寸寸凄凉惟自验，迟迟晷刻耐渠长。可怜滴尽疲鹃血，赢得诗篇渐老苍。
蹇家桥筵次感题·其一
作者：潘伯鹰
朝代：清
体裁：七言绝句

绮怀敛退渐如烟，劫罅逢君祗惘然。春水绉痕生眼角，流光追溯十三年。
蹇家桥筵次感题·其三
作者：潘伯鹰
朝代：清
体裁：七言绝句

世间何事不匆匆，聚散荣枯转眼空。愿为玉人留慧照，此心如月万方同。
蹇家桥筵次感题·其二
作者：潘伯鹰
朝代：清
体裁：七言绝句

还珠有誓泪双垂，没羽无功数自奇。强笑对君馀说梦，差池不必念成亏。
蹇家桥筵次感题·其四
作者：潘伯鹰
朝代：清
体裁：七言绝句

十年琐细语沉深，未罄平生宛转心。頫首辩才艰作答，无弦琴外意愔愔。
蹇家桥筵次感题伯建夜诵张君绝句既去余以饮茶不眠乃用其韵书数章不复诠次·其一
作者：潘伯鹰
朝代：清
体裁：七言绝句

诗思迟寻八节滩，江楼清亚九秋寒。人生此福知谁敌，万卷围身信手看。
车中寓目
作者：潘伯鹰
朝代：清
体裁：古风

客座交履舄，车行剧风驰。座中缺齿妪，素发乱挂颐。蜷身暂假寐，数息如枯龟。其旁有少妇，明矑耀芳姿。螓首枕婿肩，泥慵恣娇痴。避妪若不及，所吝一睨微。阿婆三五时，艳黠非汝几。吁嗟汝岂见，昔者下蔡迷。
车过龙潭睡起作
作者：潘伯鹰
朝代：清
体裁：七言律诗

薄旭穿云能激射，浓烟贴水学蒸腾。扶头短梦如堪驻，敛袖馀寒略可凌。政尔扬尘怜庾亮，何当不啸陋孙登。噤喉独咽悲歌意，待与茫茫溯结绳。
车驶篇
作者：潘伯鹰
朝代：清
体裁：古风

铃鸣短促轮咿哑，广衢风驶急救车。万人辟易默相视，医家屦满归谁家。日夕车奔轴将折，自经沟渎纷呜咽。夷楼高矗十三层，跃下一身馀碎骨。君不见汉廷决策森剑锋，要割海水清若空。去污何惜万家哭，车轮相续追旋风。
辛丑三月偕妇至苏州宿凌君长庆家翌晨余尚未兴长庆已自官舍来视既而周阅厨传遂去竟未一见也余归谢以三诗·其一
作者：潘伯鹰
朝代：清
体裁：五言律诗

投止方清夜，虚斋曲水边。灯明双鬓影，雨细一窗烟。矮几容横据，深帏尽懒眠。朝来慰幽眼，满院绿苔钱。
辛丑三月偕妇至苏州宿凌君长庆家翌晨余尚未兴长庆已自官舍来视既而周阅厨传遂去竟未一见也余归谢以三诗·其三
作者：潘伯鹰
朝代：清
体裁：五言律诗

香粥倾盂溢，珍鳞切缕斜。脆怜蒿苣碧，甘共蔗糖誇。饱食思艰乏，归途更叹嗟。郑庄工置驿，何似故人家。
辛丑三月偕妇至苏州宿凌君长庆家翌晨余尚未兴长庆已自官舍来视既而周阅厨传遂去竟未一见也余归谢以三诗·其二
作者：潘伯鹰
朝代：清
体裁：五言律诗

晓日上垣衣，先生梦未知。漫言公莫溷，直是客如归。浮世惭驹隙，微吟感履綦。不闻呼子慎，与我共忘机。
辛卯九月廿九日亡室生朝
作者：潘伯鹰
朝代：清
体裁：古风

季秋月小尽，君降维兹晨。异乡寄僧院，阶菊凄微馨。望祭既不遂，䀌焉伤我神。寓庐有遗挂，双影悬虚灵。其下为君像，上为吾母真。自君之长往，家奠无谁营。人穷则返本，痛哭慕所生。辛劳同心友，敦笃兄弟情。如何孝慈质，玉折无修龄。天问邈莫对，出门孤伶俜。市廛熙且攘，杲杲寒日明。
辞职东归重渡赣水先寄礼吾兼讯黄君芝冈
作者：潘伯鹰
朝代：清
体裁：七言律诗

不合粗官溷腐儒，渡江喜复照虬须。箧中断句宜新续，云外神龙可并呼。一盏娱人杭白菊，半枝睨世淡巴菰。此情与子重能共，且欲相携讯老夫。
过杨君中一夫妇所居题赠
作者：潘伯鹰
朝代：清
体裁：七言绝句

棐几凝光花影横，并肩双笑太憨生。何须提笔迟难下，尽向眉峰澹处行。
过林君庚白孑楼读其近诗
作者：潘伯鹰
朝代：清
体裁：七言律诗

雨停街树摇凉绿，却卷孤怀过孑楼。脱手明珠穿九曲，翻澜快语得无愁。才高难閟飞腾气，心远如招寂历秋。独辟新涂闳旧体，羡君馀事已无俦。
过梅村桥是故人乔大壮自沉处
作者：潘伯鹰
朝代：清
体裁：古风

秋阳肆馀威，河水郁深碧。衔悲徬城门，泪落莫能抑。异时风雨夜，去今几何夕。斯人竟不回，淼淼无留迹。偷生贵鲜耻，孰使子芳洁。沉吟终一决，自碎千金璧。青旻旷泬寥，此世苦偪仄。子实鸿鹄翔，求子视薮泽。永维平生亲，追恸肠为迫。盘胸念黄鸟，何吝以身百。欲行复迟迟，返顾渺烟液。子去诚洒然，不复畏弹射。
过清滩
作者：潘伯鹰
朝代：清
体裁：七言律诗

清江湍激斗东巴，势迫狂流那可遮。峻岭围天争束水，乱滩裂石怒生牙。捎云鹰翼旋孤影，俯岸蜂房挂几家。此是杜苏魂断处，惊涛如为捲馀嗟。
过王君调甫寓庐以蜜汁樱桃相饷且曰后湖朱樱今不可得后湖者玄武湖也
作者：潘伯鹰
朝代：清
体裁：古风

支离江汉滨，烽火催鬓白。朱夏将复临，含桃已堪摘。倾盂见匀圆，甘寒浸玉液。殷勤王子心，朋友敦所悦。奈何生远思，翻令悲动魄。金陵古佳丽，十稔营京邑。美哉玄武湖，钟山濯澄碧。年年春夏交，倾城盛裙屐。湖娘骄此物，重价过莲的。贵游及新尝，贫贱获馀籴。呜呼一载间，孰谓难再得。九衢污腥膻，万户堆瓦砾。当时歌管地，皓腕骨已黑。矧兹山果微，离披杂荆棘。丛生露殷红，颇似血千滴。惊雀偶来窥，啁啾亦飞匿。感此肠九回，对匙不能吃。豪杰仗今时，河山异畴昔。为吟杜甫诗，慷慨泪沾臆。
过调甫寓楼用壁间韵
作者：潘伯鹰
朝代：清
体裁：七言绝句

倚槛奇情得未曾，春寒入袖劣堪胜。楼头莫叩悲歌意，才略危时谢不能。
过龙泉驿最高处马缨花盛开皆白色北地未尝见也
作者：潘伯鹰
朝代：清
体裁：七言律诗

险道盘纡破翠微，暮烟千里客心悲。初凌地迥天高处，忽此冰清玉洁姿。舒萼遥浮朝旭绚，托根峻与冽寒期。它年叱驭龙泉驿，饮露披云合十围。
运之属题翁松禅所藏唐石小字麻姑仙坛记松禅光绪己亥题识细字密行甚多取与王蓉洲宋蜕本比勘自赋三诗语尤悲慨·其一
作者：潘伯鹰
朝代：清
体裁：七言绝句

沧海蓬莱一梦中，丹霞真气独横空。碑题何似冬郎记，细字仍劳秃鬓翁。
运之属题翁松禅所藏唐石小字麻姑仙坛记松禅光绪己亥题识细字密行甚多取与王蓉洲宋蜕本比勘自赋三诗语尤悲慨·其三
作者：潘伯鹰
朝代：清
体裁：七言绝句

旧姻再世比殷颜，手泽流传世益艰。珍重同光文献在，含豪犹喜得追攀。
运之属题翁松禅所藏唐石小字麻姑仙坛记松禅光绪己亥题识细字密行甚多取与王蓉洲宋蜕本比勘自赋三诗语尤悲慨·其二
作者：潘伯鹰
朝代：清
体裁：七言绝句

泐痕唐石苦杷罗，鸟爪仙人谓此何。若为鲁公忠骨吊，蓉洲宋蜕恐难多。
连日祁寒砚有冰矣
作者：潘伯鹰
朝代：清
体裁：五言律诗

惨澹玄黄血，翻为瑞应徵。素襟初不易，鄙事亦多能。逝影清池水，空花古砚冰。问君何所学，一笑兀蒙腾。
追悼
作者：潘伯鹰
朝代：清
体裁：七言律诗

剪翎絷足复何之，旅泊残年剧土思。空洞腹宽惟贮酒，绝伦髯密早成丝。忧天恋国身先化，齿落精亡世共悲。回忆茝园觞咏盛，披襟接席更无期。
送刘郁文归
作者：潘伯鹰
朝代：清
体裁：古风

客舍低头写万纸，苦学来禽与青李。可怜奇逸天马姿，憔悴钩环点画里。翻然变计不如归，自泛轻舠逐江水。江水奔腾迫大荒，岸南岸北旗飞扬。将军雄武俱无敌，部下十万骄儿郎。刘侯明朝过赤壁，曹周英魄吞声泣。龙虎勋威春梦空，寒霄月映江水寂。
送朱玖莹之官湖南其故乡也
作者：潘伯鹰
朝代：清
体裁：古风

畴昔共夫子，锋车过湖南。清宵语志事，抚髀良不堪。重逢鱼服国，更作纵横谈。岂知意未极，归别巫山岚。丈夫功名会，岁晚方沉酣。良医肉白骨，肱折盖已三。矧子四十馀，利病久所谙。挥斤削危垩，洒落风雨涵。一同寇恂借，乃与龚黄参。美哉湘江水，风物夙所贪。为我留佳地，禹穴行当探。
遣兴
作者：潘伯鹰
朝代：清
体裁：七言律诗

兰抽蕙转日嫌迟，阳气无声草木移。老至学难时并化，春深暖与倦相期。千林烂漫俄同谢，八骏轩腾岂易追。更觉昔非知不尽，未应伯玉是吾师。
郁风女士所画泉
作者：潘伯鹰
朝代：清
体裁：七言绝句

深洞幽泉自在生，若为解作不平声。冲沙激石争呜咽，争到前滩也缓行。
郦衡叔临陈章侯寒沽图见寄喜赋兼柬郭洽周余近为衡叔求得一官而洽周以教授事坚留之
作者：潘伯鹰
朝代：清
体裁：古风

昏鸦盘噪霜天高，寒冰寂寞溪无毛。枯柯笔笔折钗股，新意力破营丘牢。杖藜忧世者谁子，胡为踽踽沽村醪。言归想见劝孤影，汉书难下襌难逃。郦生癯颜落山泽，参差谁思我心恻。寻常松煤与藤纸，挥染便复敌赵璧。图中之人穆清风，英姿褒鄂真一空。看子须眉有如此，安得不着岩壑中。却思老郭殊得意，使我不沽兀如醉。获我高阳一酒徒，下我管城七十二。
郭君绍虞不常在家而居于开明书店之编译所曰永丰坊者有爱嘉名戏赠
作者：潘伯鹰
朝代：清
体裁：七言律诗

诗人宜作校书郎，乱后高居径早荒。旧堵还如同德寺，垂杨待讯永丰坊。略堪昼梦分陈相，慎莫斋居效太常。后夜从君乞藜火，一瓻能送抵羊亡。
酒后酬陈仲恂秘书赠诗
作者：潘伯鹰
朝代：清
体裁：古风

衒之书纪洛阳寺，羲之作叙龙蛇字。书耶字耶迹象间，微尚哀时初不异。缘江避寇西游岷，诡辞自隐姑訚訚。每以墨君寄所寄，莫谓白鸥今可驯。孟轲死去二千载，怀想风标复谁在。悲歌豪语露天真，一勺真看渺沧海。我醉欲眠便谢卿，渊明朴拙未须惊。佳诗留向屏风写，漫计琨谌赠答名。
酒座怀伯建
作者：潘伯鹰
朝代：清
体裁：七言律诗

京师冠带郁豪贤，九轨平驰互后先。尽日风沙人似梦，旧时池馆柳飞绵。孤吟兀兀诗难续，胜景迟迟步屡迁。万里一尊犹子欠，座中空有酒如泉。
酬孔才元旦聚晤诗呈诸君
作者：潘伯鹰
朝代：清
体裁：古风

新春逐晓来，大气森一变。京华冠盖地，巧饰尤奇艳。彻夜灯毬高，如川酒波酽。列肆衒珍奇，夺目星亿万。豪贵歘然来，神采矜顾盼。旁侍有珠姬，前驱有锦韂。大道虽阗塞，高车去如电。蝶迷衣上花，龙绕腕间钏。接驷聚王谢，亦复厕贫贱。遂令古国都，烂若朝霞绚。谁知二三子，白屋共谈宴。何必别贤愚，聊与同汗漫。我观斯世间，言语诚堪叹。言者苟异人，听者色亦换。审态复择声，一一如蜃幻。柔辞期浸润，危言肆鼓扇。宏或如枭啼，细乃不可辨。杂之以巧笑，貌之以谨愿。指画一室间，炙輠力能串。哀哉失本心，变易徇肥豢。龂龂数书生，真面翻可见。咄彼悠悠人，此意难共验。
酬田君楚侨枉诗犹若不能忘情于昔日之诗社者
作者：潘伯鹰
朝代：清
体裁：七言律诗

畏听纵横樗里智，爱翻内外漆园篇。乐郊欲共枌榆社，短翼堪游蠛蠓天。贱子病怀良若此，先生诗兴尚依然。还君一语掀髯笑，此意他人定不传。
酷热学香山体
作者：潘伯鹰
朝代：清
体裁：古风

兔走乌飞递迫煎，百昌焦卷欲生烟。虾须帘薄犹蒸郁，豹脚蚊多更结连。亦莫苦嗟通体汗，尽它炎过季秋天。
醉
作者：潘伯鹰
朝代：清
体裁：七言绝句

中山千日醉难仙，醉梦乘除也可怜。梦后九流归画一，始惊直到太平年。
重庆
作者：潘伯鹰
朝代：清
体裁：七言律诗

酿雨还晴更作阴，交车大道走骎骎。依山楼影争高下，隔雾岚光递浅深。赤足并餐艰半饱，红颜薄笑陋千金。嘉陵江水无情碧，漫与时人说赏心。
重庆伎家题壁次壁间谢居士韵
作者：潘伯鹰
朝代：清
体裁：五言律诗

华鬟无量劫，畴得识其由。哀乐身为患，兴衰世亦瘤。明妆依旧好，俊意不能休。吞海何须尽，随缘泛一沤。
野叟
作者：潘伯鹰
朝代：清
体裁：七言律诗

菜畦青茁雨肥痕，野叟居然醉竹根。陌上渐闻歌踏踏，宵分亦值舞蹲蹲。朝廷暂缓增仓谷，里巷先堪具瓦盆。羊酒不须烦太守，三年今喜食鸡豚。
野径早行
作者：潘伯鹰
朝代：清
体裁：七言绝句

寥落身如不系舟，意行无去复非留。此来识遍江南味，多谢春风一样柔。
野望
作者：潘伯鹰
朝代：清
体裁：七言律诗

云中寒日见须臾，云脚江风旋折芦。细雨低天迷过雁，荒洲衰柳点栖凫。身潜却哂馀名姓，马老何须识道涂。秋色东南劳极目，略将陶写换忧虞。
金君九如与余同事凌晨独游紫霞洞为语景色愧叹不已赠以一诗
作者：潘伯鹰
朝代：清
体裁：古风

东方久耐幽，一线破溟涬。出门对启明，天地豁虚迥。群生酣昨梦，物外馀独醒。行行乃益远，冥入无人境。洞门在何许，流水澹相引。濛濛封懒云，寂寂绝微謦。高旻默自开，空翠湿逾冷。归来理万纷，犹及初日影。嗟余秉薄劣，人海纵孤艇。惭非破浪姿，击楫流哀闵。涛泷壮无涯，日月掷虚牝。操瑟立齐门，鼓琴先去轸。永怀尘外踪，长困颈间纼。羡君得遨游，洒落无畦畛。
钱亚杰属题所藏金元玉琮自书诗词卷子中有游茅山诗袁简斋旧藏也·其一
作者：潘伯鹰
朝代：清
体裁：七言绝句

墨池知透几重关，待与仙人问九还。句曲紫芝蝉蜕去，看膺宝箓赤松山。
钱亚杰属题所藏金元玉琮自书诗词卷子中有游茅山诗袁简斋旧藏也·其三
作者：潘伯鹰
朝代：清
体裁：七言绝句

清诗妙墨剑生虹，零落茅君下泊宫。懒向金陵询二隐，更无人晓史痴翁。
钱亚杰属题所藏金元玉琮自书诗词卷子中有游茅山诗袁简斋旧藏也·其二
作者：潘伯鹰
朝代：清
体裁：七言绝句

神游北海南宫际，力破鸥波困学馀。佳楮银花松液乱，先生也解世间书。
钱亚杰属题所藏金元玉琮自书诗词卷子中有游茅山诗袁简斋旧藏也·其五
作者：潘伯鹰
朝代：清
体裁：七言绝句

妙刻三希亦劫灰，卷还几度复重开。异时誇说蓬山过，亲见长鲸跋浪来。
钱亚杰属题所藏金元玉琮自书诗词卷子中有游茅山诗袁简斋旧藏也·其四
作者：潘伯鹰
朝代：清
体裁：七言绝句

藏弆流传得重论，江山文藻昔推袁。小仓山下无残瓦，珍此钤红缪篆存。
钱君伯城见示所述唐宋古文之作题以奉赠
作者：潘伯鹰
朝代：清
体裁：七言律诗

著书岂必穷愁事，历世终看倜傥传。尚论韩欧微喻指，不离形质妙忘筌。霜飞转益岩松茂，火蚀无伤璞玉坚。握手相期青眼在，浮荣自古例浮烟。
钱舜举摹林和靖索句图
作者：潘伯鹰
朝代：清
体裁：五言律诗

先生吟雪蕊，北斗忽阑干。鹤讶氋氃缩，奴嫌榾柮残。枝横差入韵，香暗恐凝寒。想见游心际，无言画独难。
钱镜塘小像·其一
作者：潘伯鹰
朝代：清
体裁：七言绝句

蒲葵白葛绿荷深，脱略风前用世心。已着行藏岩壑里，不妨池上有轻阴。
钱镜塘小像·其二
作者：潘伯鹰
朝代：清
体裁：七言绝句

万卷图书散曙星，却来幽处认丹青。若教不落声闻境，湿翠空香亦可听。
钱镜塘画右丞香积寺诗意余戏以道家语题之
作者：潘伯鹰
朝代：清
体裁：七言绝句

云峰古木望中微，泉注空潭助夕霏。疑有仙真琴韵起，松风凉拂五铢衣。
铎儿书来道重庆旅舍苦况
作者：潘伯鹰
朝代：清
体裁：七言律诗

小腕涂鸦半未匀，欹行淡墨落天真。怜渠弱齿贪嬉戏，已向危邦鍊苦辛。九土凌夷天渐窄，一家离散梦逾亲。悬思膝上传憨笑，定比圭璋百倍珍。
镜塘模大痴仙山图
作者：潘伯鹰
朝代：清
体裁：七言绝句

笔能豪舞墨能歌，灵雨仙山岁几多。笔墨透来三昧力，雄深堂庑自鸥波。
长街·其一
作者：潘伯鹰
朝代：清
体裁：七言绝句

粪除无尽马头尘，并力昂藏七尺身。自向长街思梦得，晚为丞相扫门人。
长街·其三
作者：潘伯鹰
朝代：清
体裁：七言绝句

智閒长老曾抛瓦，作礼沩山击竹馀。扫去旋看飞叶积，老夫强似校残书。
长街·其二
作者：潘伯鹰
朝代：清
体裁：七言绝句

横帚前驱老秃翁，天怜不许说龙钟。九儒十丐知身价，惭荷行随佐史中。
长陵
作者：潘伯鹰
朝代：清
体裁：七言律诗

特与平生慰苦辛，龙楼晚据俨如神。卅年题作木居士，一昔漂还土偶人。赗襚竟容忘敌体，攀号争欲效家臣。无谁更道丰西事，都羡长陵草色新。
闷雨有述
作者：潘伯鹰
朝代：清
体裁：七言律诗

连雨庭除长决明，街车如舸水中行。墙阴蜗篆三宵乱，帘隙霉痕一桁平。默藉饥寒观定力，苦从江海惜浮名。诗城旧有耕耘地，中岁蹉跎足自惊。
闻人言余夜来鼻息声
作者：潘伯鹰
朝代：清
体裁：七言律诗

形容丑怪发如丝，付与天游任所之。莫更空肠吞海水，忆凭危槛折花枝。孰令鲁国真男子，老化绳床病阇黎。夜半邻人惊尽起，遥闻酣睡吐虹霓。
闻十九路军屡歼倭寇喜赋·其一
作者：潘伯鹰
朝代：清
体裁：七言绝句

自恃投鞭足断流，西来猛识阵云愁。淞滨初溅虾夷血，要洗炎黄一代羞。
闻十九路军屡歼倭寇喜赋·其二
作者：潘伯鹰
朝代：清
体裁：七言绝句

露布朝驰万户看，凛然共见寸心丹。东风未转深濠湿，切语军中慎晓寒。
闻友人语归而为诗题于亡室遗照之上
作者：潘伯鹰
朝代：清
体裁：七言律诗

岂有青山卜墓田，纵馀小像会成烟。与君遽作无期别，驻世难销待尽年。云镜试呼人欲出，药房未葺袂先捐。共知锦瑟凝尘久，明月虚窥五十弦。
闻天津战事惨烈感愤成诗
作者：潘伯鹰
朝代：清
体裁：七言律诗

神剑悲鸣夜跃空，可怜削牍竟何功。时危祗益诗篇富，战猛从知士气雄。积痛卌年须雪耻，佥谋一意断和戎。眼看血染天津市，怒焰真当捲海东。
闻思孝卖屋
作者：潘伯鹰
朝代：清
体裁：五言律诗

落日秋云老，悲歌忆故人。竟无三亩宅，知耐七年贫。谈笑麾馀愤，艰难慰所亲。却忧金尽后，何地去逃秦。
闻朱佩弦居成都报恩寺·其一
作者：潘伯鹰
朝代：清
体裁：七言绝句

缩手危邦涕泪痕，起看八表亦同昏。细思文字真何用，终有人天未报恩。
闻朱佩弦居成都报恩寺·其二
作者：潘伯鹰
朝代：清
体裁：七言绝句

至竟书生道自殊，杜陵强项是前驱。报恩岂必须同轨，要使人间见饿夫。
闻殉情者感纪其事
作者：潘伯鹰
朝代：清
体裁：七言律诗

信有痴怀不可禁，清泠自掷意难沉。宁思身过千金重，但觉情随一往深。惇史久书和氏璞，大寰浪许伯牙琴。老夫亦似閒儿女，拍碎阑干惜此心。
闽县王君冷斋当芦沟事变之起适以专员兼绾宛平县政其夫人得讯急欲相告而已隔绝矣然卒以片纸书字犯险展转告之冷斋出示纪事诗次韵奉和
作者：潘伯鹰
朝代：清
体裁：七言律诗

青眼高歌动九边，折腰尘土解哀怜。居官不必桐乡好，倚柱馀思漆室贤。虎尾兵机悲祸始，蛾眉智略见身先。乡邦林沈风流在，惊定追方或冁然。
阙题
作者：潘伯鹰
朝代：清
体裁：七言律诗

赵黄吴印论同异，汇作楼鲭岂等閒。追琢心高游碧落，编摩手敏解连环。力标寸铁中锋健，帜耀三家北斗殷。画里看君长习苦，爱将耕凿对南山。
阴沴篇
作者：潘伯鹰
朝代：清
体裁：古风

季冬天始阴，春仲犹未霁。即今二月半，霪霖势弥厉。惭非仲舒儒，讵论天人际。春耕窃所忧，瓶粟系私计。呜呼率土民，劳惨局天地。何心怀粒食，惟望豁蒙蔽。朝阳方报喜，其雨复昏曀。苔衣上高墙，默想倏千世。阴久终须晴，不必惧灾沴。
阻雨龙洞口有触次沈监察韵奉柬
作者：潘伯鹰
朝代：清
体裁：古风

秋霖淅沥无日无，子桑之门复何如。同昏八表平陆阻，饥鹰侧目如愁胡。仗剑思摘睡龙珠，洞幽境险诚难图。人生沉吟取自误，镜中颜貌宁长朱。此怀伊郁未可道，写以长句伤睽孤。翻然愿叩傥诏我，雕虫何必非壮夫。
陈仲陶嘱题其尊人游山诗墨迹
作者：潘伯鹰
朝代：清
体裁：七言绝句

清诗妙墨入沉吟，如见当时独往心。应与凿楹书并重，官奴笔法自来禽。
陈后山诗题后
作者：潘伯鹰
朝代：清
体裁：五言律诗

杰立千夫表，先生老学官。闭门心力尽，斋宿絮衣寒。才为苏黄敛，名应汴泗看。晚超禅缚了，皎月上丸丸。
陈君从周为张君大千弟子求题其画集适有人送酒开尝赋此
作者：潘伯鹰
朝代：清
体裁：七言律诗

宝绘清尊喜对持，高秋且复一中之。大风堂下三千士，玄隐庐中七字诗。蹊径微冥宜独往，宋元代谢在多师。醉歌纵愧丹青引，名世相期定可知。
陈子昂·其一
作者：潘伯鹰
朝代：清
体裁：七言绝句

麟台右卫才终屈，感遇篇章百代奇。奈是功名痴未已，怆然端不为攸宜。
陈子昂·其二
作者：潘伯鹰
朝代：清
体裁：七言绝句

赋成麈尾似先知，终赖雄文独起衰。未必天心无拣择，勋华不就待昌诗。
陈蒙安五十
作者：潘伯鹰
朝代：清
体裁：七言律诗

道价曹溪一掬甘，霜豪毡蜡尚馀贪。妙年侠气方山子，晚节文心面壁庵。世治且宜娱缪篆，陆沉安事入精蓝。会当煮酒邀君饮，风日佳时叔夜堪。
陈蒙安教授惠贻大砚报谢
作者：潘伯鹰
朝代：清
体裁：古风

平生万里心，势窘不容放。敛之就弱毫，转侧仍违量。砚池三寸馀，寤寐沧溟涨。时时翻墨汁，屡取儿童谤。若从失律论，厥罪固亦当。君侯有巨砚，刻镂莲台样。广深乃径尺，脱手辱奇贶。兀然几案间，横胸气忽王。便思磨隃麋，一斗浓过酱。乘酣作飞白，崔蔡较笔仗。挥斥汉魏来，襟期聊一畅。但嗟乏大纸，坐对耿惆怅。荒山一片石，久分老岩嶂。何来修月斧，追琢出贞亮。为臼犹可舂，为磴犹可上。英雄用盾鼻，此物资惩创。世间无用用，消长隐摩荡。毋为卞生泣，岁月本夷旷。再拜玙璠姿，试转莲花藏。
陪行丈游方山刘幼甫先至逆焉语及其同学萧君化之黄君达云
作者：潘伯鹰
朝代：清
体裁：古风

方山俨削成，四角触天立。娲皇用圆凿，弃此老崱屴。我来值初秋，鸣箯破静碧。刘侯监大郡，政暇敬爱客。将迎黄发贤，拥彗随所适。从游语夜阑，凉云驻檐隙。平生友黄萧，阴符夙共习。玄龄徵与靖，并列河汾籍。吾愚皆得交，话旧喜动色。君兼文武资，时危见才力。循声已在民，廊庙看拾级。兹山遇贤侯，岂复叹荒寂。
随缘
作者：潘伯鹰
朝代：清
体裁：七言绝句

物外随缘意每欣，晚看万变是浮云。床头横裂乌皮几，却当雷琴有断纹。
隔
作者：潘伯鹰
朝代：清
体裁：七言绝句

少年儿女怨分张，便谓身经海变桑。促坐仍同山岳隔，更将何计解愁肠。
雨
作者：潘伯鹰
朝代：清
体裁：七言绝句

不信江南有好秋，雾笼黄浦滞行舟。苏州河上跳珠雨，肯为清时洗浊流。
雨中徒步
作者：潘伯鹰
朝代：清
体裁：古风

秋霖近二旬，皇天不收泣。徒步趋晨班，黾勉企雨立。容身窃微禄，俯仰愧食力。不足与负国，所耻负吟笔。英豪论时事，绝口不复及。吾衰惭起行，坐言夫何益。流潦艰拟足，衣履尽污湿。故人高车来，泥飞溅吾笠。旨哉渊明言，衣沾不足惜。
雨中赴白果田即事有作
作者：潘伯鹰
朝代：清
体裁：古风

竹舆冒雨行，雨止馀霏霏。流观村落间，怅然歌式微。老稚杂坐卧，尪瘠色苦饥。乔木多斩伐，瓜蔬常失遗。皆缘士卒悍，盗狗复攘鸡。士卒良亦苦，岂曰军纪亏。绸缪烦至计，措置宁尽宜。庸蜀号天府，更问他方为。近闻叙府乱，小丑坐抗违。忧心警履霜，毋为奸者资。癣疥不足患，因循适取危。父母但孔迩，民心终不离。浅水浴花鸭，远田白鹭飞。新橙犹未黄，龙眼实垂垂。冈峦接云气，宛若相吹噫。世事得暂忘，游目聊自怡。
雨后
作者：潘伯鹰
朝代：清
体裁：七言绝句

雨后閒阶洼水浑，涤馀斗蚁杀伤痕。欲从槐国思甘苦，难与人间泯怨恩。
雨后漫书
作者：潘伯鹰
朝代：清
体裁：七言律诗

炎威竟日郁如焚，凉雨鸣檐得暂欣。志事久甘流俗比，生涯空羡鹭鹥群。广文岂意称三绝，涑水何缘攘九分。却笑及身蒙伪学，晦庵奋笔伐扬云。
雨坐
作者：潘伯鹰
朝代：清
体裁：七言律诗

帘外幽花湿几枝，虚檐小雀不来窥。竹风拂榻骄绫被，梅雨筛珠耀网丝。久去难禁似人喜，高驰合念仆夫悲。谢安雅志终何遂，捉鼻当年空尔为。
雨夜孤酌
作者：潘伯鹰
朝代：清
体裁：五言律诗

酒恶姑谋醉，宵分尚独倾。雨声残滴缓，鼠迹暗陬轻。岁月蒙头被，生涯折足铛。讳穷宁我意，聊且谑群英。
雨夜忆诸儿
作者：潘伯鹰
朝代：清
体裁：七言律诗

稚女骄儿随若母，一家离我似风鸢。沉思作剧皆憨慧，却恨常时少爱怜。淅沥独听秋馆雨，梦魂已损隔宵眠。欲持梨栗分欢笑，默对明灯转泫然。
雨夜独饮
作者：潘伯鹰
朝代：清
体裁：七言律诗

蚁穴浮生纪梦华，赖凭芳醑逐无涯。箸书窃比东皋子，避地兼忘下泽车。雨雪例随冬季霰，圣贤俱化影中蛇。醉逢地坼天倾际，鍊石区区悯女娲。
雨夜独饮翻读陈仲陶诗辄题卷尾
作者：潘伯鹰
朝代：清
体裁：古风

急行无好步，吾诗习苦索。陈翁破天悭，于苦得诗药。君诗苦若何，佳茗得善瀹。回甘在知味，尝海辨一勺。径曲寻或迷，旨要贵隐约。疏响定林钟，寥唳九皋鹤。久思韵愈长，妙意珠入络。小楼灯影外，虚牖散雨脚。把卷往复还，娱我汉书酌。
雨窗
作者：潘伯鹰
朝代：清
体裁：七言律诗

列席云台最上头，群公意气迥难休。英才精较官三品，胡骑横驰禹九州。苦雨凄迷天入睡，寒花掩抑序临秋。楼阑为遏哀时泪，莫问人间第几流。
雨雪
作者：潘伯鹰
朝代：清
体裁：七言律诗

莫为凝寒怨积阴，稍凭雨雪润冬心。依檐湿羽回梳急，隔巷泥车入听深。老树久僵终兀兀，微阳暂露旋沉沉。小诗哦就翻愁写，祗合吾生结舌瘖。
雪图
作者：潘伯鹰
朝代：清
体裁：古风

川原冻合鸟兽匿，画中独此人迹奇。诗人或值曹孟德，里叟无乃荣启期。群峰九曲势合沓，晴日四照光陆离。荒村回望径路绝，炊烟澹薄风引之。
雪意
作者：潘伯鹰
朝代：清
体裁：五言律诗

曀阴云益厚，冻羽满江湖。雪意方难定，风威或不虞。枭卢身世掷，牛马姓名呼。带索兼僵卧，痴顽尚此躯。
霜月
作者：潘伯鹰
朝代：清
体裁：古风

仲冬夜气肃，儿倦停读书。母携儿出户，圆月当庭除。寒辉浩如泻，万里涵清虚。下照母鬓发，萧然苍鹤癯。母喜顾儿笑，延赏同斯须。耿此霜月光，照儿今海隅。天乎三十年，母逝不可呼。留儿溷尘土，儿发行母如。意志多所耻，世运非人图。艰难奉遗体，愧此七尺躯。横胸默有誓，皎皎临望舒。收涕式灵爽，儿言母其俞。
霜降昧爽·其一
作者：潘伯鹰
朝代：清
体裁：七言绝句

布衾阴气肃泠泠，瞬目光微旋眇冥。宛在昨宵残梦里，世间云是启明星。
霜降昧爽·其二
作者：潘伯鹰
朝代：清
体裁：七言绝句

披衣危坐启明前，却待苍茫泮晓烟。不识老夫缘冻起，儿童笑我爱迟眠。
青史
作者：潘伯鹰
朝代：清
体裁：七言绝句

青史谁言字不磨，盖棺掀倒大风歌。不堪持问高皇帝，地下宁誇仲孰多。
青囊
作者：潘伯鹰
朝代：清
体裁：五言律诗

春归馀寂寂，鬓秃自苍苍。庄叟行蓬累，维摩在宝坊。远游思赤豹，悬解谢青囊。谁是烹鲜手，从君蹈大方。
静觉
作者：潘伯鹰
朝代：清
体裁：七言律诗

静觉寒花得圣妍，移屏端为护炉烟。好诗堪写羊皮纸，清梦初超鹤羽天。风雪闭门成独卧，海山袖手入中年。凿坯版筑寻常事，倦敛奇怀却惘然。
颂洛以小满吟集诗属和往复次原韵·其一
作者：潘伯鹰
朝代：清
体裁：七言律诗

家亡何术寄文无，欲奋还悲尾毕逋。剩韵诗声归律吕，误嘘酒气压公孤。薰风解愠行将及，盛世要盟定不渝。才力吾曹堪执辔，讴歌以外敢多图。
颂洛以小满吟集诗属和往复次原韵·其二
作者：潘伯鹰
朝代：清
体裁：七言律诗

眼花九局不成图，鸥友高盟亦久渝。耻向蛮夷商旅泊，为哀政彻惜睽孤。八分己自输阿买，七字何时及老逋。志业艺能都谬误，待从猿狖学之无。
颂洛即事有作见赠次韵奉答
作者：潘伯鹰
朝代：清
体裁：古风

江海共君如社燕，春秋王谢都常见。剩收兴废入诗篇，句里几人参素绚。短章郁律深墨痕，所可书者家人言。儿曹未省两翁意，烂漫各卧棉衾温。
题何学愚苍回阁图其师冯君木所命名也·其二
作者：潘伯鹰
朝代：清
体裁：五言绝句

画里馀高阁，凄然忆本师。层云疑积雪，延望立多时。
题初曦楼图
作者：潘伯鹰
朝代：清
体裁：七言律诗

旸谷朱霞映大千，曜灵升海见澄鲜。直须冉冉凌云小，始觉苍苍积气圆。人境微言诗外得，高楼逸兴画中传。知君合有雄豪语，漫诧齐州九点烟。
题十七帖·其一
作者：潘伯鹰
朝代：清
体裁：古风

右军十七帖，多与周益州。文字少断缺，辞旨甚易求。郁然见素志，使人思前修。藉令书不工，犹足传千秋。吾尝梦见之，岂弟挚而周。日摹三两行，使转劳冥搜。徒知玩点画，何以异刻舟。
题十七帖·其七
作者：潘伯鹰
朝代：清
体裁：古风

谯周有贤孙，栖隐遂其志。岂伊学易深，王侯有不事。天下方骚然，宁可遽为治。项王驰骛馀，适以待刘季。庸夫自高枕，豪杰等虫臂。赫赫桓宣武，当时极威势。帝祚力足移，斯人竟莫致。
题十七帖·其三
作者：潘伯鹰
朝代：清
体裁：古风

远书问盐井，为欲广异闻。质之以目见，恐复徒云云。昔余游其地，比灶连穷村。阴火出地底，白卤汲深源。宁知辛勤极，乃欲贫无裈。至今价益高，淡食伤元元。淮海帆久绝，蜀井遂独尊。谁欤擅其富，嗟乎坦腹君。
题十七帖·其九
作者：潘伯鹰
朝代：清
体裁：古风

髫龀始读书，黾勉历岁月。岂不通其辞，终有一尘隔。中年饱忧患，乃渐与之接。反覆味其言，一一先我设。百世真可知，慷慨更呜咽。识途恨不早，晚盖及今决。安敢谢时人，刍豢良所悦。流观右军帖，将谓求笔诀。
题十七帖·其二
作者：潘伯鹰
朝代：清
体裁：古风

老去思蜀游，落笔辄不忘。古画欲摹取，惓惓问讲堂。成都城与屋，远想寄慨慷。登岭事不朽，游目恣徜徉。但恐前路逼，后约坚具装。惜哉竟不果，永令虚所望。吾今亦何为，五载流蜀疆。干戈迫憔悴，梦寐萦故乡。沉思复痛哭，吾乡在何方。人生虽异恨，万古同茫茫。
题十七帖·其五
作者：潘伯鹰
朝代：清
体裁：古风

性本乐自然，种果所笃喜。矧在田里间，益爱致其子。樱桃日给藤，来禽与青李。函封多不生，囊盛诫远使。不知成阴日，仍荐嘉实否。当复手新摘，朱碧映棐几。儿童定争食，或掷鹅池水。凌夷干戈际，漂泊痛如燬。偷生幸已多，大愿敢及此。
题十七帖·其八
作者：潘伯鹰
朝代：清
体裁：古风

子云家故贫，寂寞味玄览。长卿酒垆侧，犊鼻何黤黮。君平独卖卜，花竹静遮槛。轩昂万古人，白骨蚀幽窞。殷勤问其后，异代意弥惨。寄谢王会稽，君子泽易斩。
题十七帖·其六
作者：潘伯鹰
朝代：清
体裁：古风

七儿及一女，相次皆同生。吾哀王逸少，负重乃若轻。内外孙十六，转谓足慰情。从来王谢族，高门坐吹笙。何知食指繁，岂有冻馁撄。以我困群雏，妄意怜王卿。可笑不自量，此意何由平。
题十七帖·其四
作者：潘伯鹰
朝代：清
体裁：古风

传闻虞安吉，笔法未尝见。年老欲乞外，位卑敢辞贱。此子定何贤，顾得右军荐。吹嘘辞独恳，中表附攀援。欲坚刺史诺，小郡出青眄。当时事若何，千岁过如电。留兹龙虎迹，吉也得佳传。
题友人画
作者：潘伯鹰
朝代：清
体裁：七言律诗

高人词客王摩诘，戏语前身动自疑。颇以丹青驰梦想，耻从尘垢露心期。麻皴椒点森风雨，野屋丛篁绝町畦。猛气共知收摄尽，苔笺纵笔尚淋漓。
题吴定一画木笔枝上翻飞鹦鹉·其一
作者：潘伯鹰
朝代：清
体裁：七言绝句

陇右金精自挺奇，流飘未肯怨伤肌。翠衿丹觜从皮相，守植东风笔一枝。
题吴定一画木笔枝上翻飞鹦鹉·其二
作者：潘伯鹰
朝代：清
体裁：七言绝句

越障踰岷未报恩，致危敢语鹤乘轩。画师只写翻枝态，不信无人解鸟言。
题巢章甫海天楼读书图
作者：潘伯鹰
朝代：清
体裁：古风

海于宙合居最低，百川四渎皆从归。苍苍积气孰至极，极望正色何由窥。有儒一生高厜㕒，寝馈丘索如盘匜。高明广大腹既饫，纵志乃欲穷精微。一楼吐纳天海奇，意量鳌负蓬莱移。语君怀蓄曷入古，试与歆勖相抵巇。南阳井氏富不私，簿录公武洵堪师。有清搜遗为兴狱，昀也助虐徒诡随。千元百宋益下之，校勘于学良有资。义门荛圃世并著，烈也不读何能为。嗟予薄劣惭吟披，望洋而叹亡其鸱。为子题图复顾笑，有涯共逐无等威。
题张伯驹画·其一
作者：潘伯鹰
朝代：清
体裁：五言绝句

九十残春尽，攀条任短长。天涯飞雪满，莺燕底须忙。
题张伯驹画·其二
作者：潘伯鹰
朝代：清
体裁：五言绝句

艳色斜枝出，低墙炫影初。闹中红意透，颠杀宋尚书。
题拌湖文集
作者：潘伯鹰
朝代：清
体裁：七言律诗

文章竞附桐城派，独帜巴陵一派开。爱向吕仙亭屋住，笑辞曾相酒船回。当时共惜沉冥去，举世谁甘寂寞哉。把卷不眠缘尽读，先生精爽果归来。
题文衡山窗前鸣佩画卷次其韵
作者：潘伯鹰
朝代：清
体裁：五言排律

艺海鲸波涌，谁其掣钓竿。吴中文老子，健笔独横干。偶作丹青戏，如亲水石寒。松阴虚馆读，岩径草亭安。寥泬秋为气，栖迟澹足欢。空江无叆叇，直友况琅玕。妙墨随皆见，清诗共不刊。长吟疑把臂，画里有低阑。
题朱犀园所摹文待诏风兰·其一
作者：潘伯鹰
朝代：清
体裁：七言绝句

同是千秋纸上尘，却看五色墨华新。犀园笔力如思肖，转羡衡山一辈人。
题朱犀园所摹文待诏风兰·其二
作者：潘伯鹰
朝代：清
体裁：七言绝句

荆棘之生自古初，纵逃空谷也缠渠。政缘天赋幽芳性，偶值微风暂发舒。
题朱犀园所摹文待诏风兰周纯庐方四十时以钩党避地曾为诗六章自寿今年五十出以见示因次其韵·其一
作者：潘伯鹰
朝代：清
体裁：七言绝句

逊志从知志自坚，偶麾羽扇挂吴天。机云安足论才略，独有当时顾彦先。
题李泽甫印集
作者：潘伯鹰
朝代：清
体裁：古风

顽伯朱文有俊气，以古为新得真意。悲盦继起益秀挺，能婉而通悟三昧。君从何处得赵法，运斤刻楮与神会。伊谁破虏立殊勋，金印劳君试长技。漫下昆刀直等閒，汉廷公卿从一例。摩挲宝篆仍数奇，付与时人动嗟异。
题林清霓画二纸·其一
作者：潘伯鹰
朝代：清
体裁：七言绝句

九曲溪流望欲迷，苍松横出路旁枝。闭门烟霭无人迹，险被前滩白鹭知。
题林清霓画二纸·其二
作者：潘伯鹰
朝代：清
体裁：七言绝句

乱峰合沓雾沉沉，独客崎岖一径深。更莫时清坠驴背，古来难是入山心。
题林清霓画二纸波外翁悼亡有君去骨成尘我住头如雪之句其夫人泸州高氏也周璧光座间语及小诗奉怀·其一
作者：潘伯鹰
朝代：清
体裁：七言绝句

周生池筑鱼千里，乔叟情违酒一尊。漫喻濠梁存远想，待删诗句要深论。
题某君所画周仲智批刁协图
作者：潘伯鹰
朝代：清
体裁：古风

佞人与郑声，远放恐不及。奈何伯仁闇，卧病授以隙。壮哉裂帛声，敏手得迅击。馀响殷殿廷，风雨鬼神泣。意其怒叱时，铁面凛山立。君从何处想，下此夺魂笔。好谋事则成，惟中乃皇极。射鼠掉轻心，徒具六钧力。王敦诚不义，指斥何太激。奉觞太夫人，辞苦馀叹息。
题汤雨生为方冶庵画石交图冶庵名絜黄岩人以善刻竹简有声
作者：潘伯鹰
朝代：清
体裁：七言律诗

材竹孤锼韵最超，当时琴隐度相招。待修天柱劳镕鍊，可语韩陵未寂寥。沉魄犹疑翻月旦，素心古有立风标。不须重访江宁志，如此丹青合意消。
题王英保山水画
作者：潘伯鹰
朝代：清
体裁：五言绝句

日暮渔樵绝，村居三四家。暗泉通地脉，寒树接天涯。
题画
作者：潘伯鹰
朝代：清
体裁：五言绝句

因树权为屋，临流懒架桥。春风真解事，燕雀日相高。
题瘗鹤铭
作者：潘伯鹰
朝代：清
体裁：古风

鹤铭有残石，不知谁所书。或疑王右军，或指陶隐居。当时吊诡意，寥廓举世殊。奇迹不羽化，乃与江神俱。笔端一二滴，留饮万古馀。吾颇哀若人，岂伊山泽臞。鹤化亦既瘗，篆铭何其劬。徵此微冥事，仿佛语不舒。洪流浩漭荡，重扃失良图。天未遂吾翔，曷亦返厥初。烟霄幻游戏，点画徒区区。熟知政与彻，断梗邻枯株。何必丁令威，始恸累累乎。
题稚柳为人作杂画册子
作者：潘伯鹰
朝代：清
体裁：七言绝句

昔年画梦宛秋堂，画本今看俊更苍。人赋痴情工作画，画成人亦鬓新霜。
题稚柳所画高士图
作者：潘伯鹰
朝代：清
体裁：七言律诗

泉边石巨翠苔攒，高柳萧疏未尽残。负手秋光归臂角，凝眸诗思在眉端。略堪酒次师刘昶，不必山中有谢安。读史南荣俄已暮，且持妙画就窗看。
题稚柳画册
作者：潘伯鹰
朝代：清
体裁：古风

世间有奇画，戒入谢生眼。天机契瞬息，五指欻潜转。古人惨淡心，杳与不传远。咨嗟百代下，追摄使之返。道君雪江图，粉色落冰茧。何来修月斧，斲取入梁苑。思融出剪裁，笔微印深浅。若云是赵佶，匿笑恐不免。多生自慧业，万里有重研。丹青忘老至，朱紫久笑遣。潘生为作诗，息壤在遥巘。
题苏渊雷教授所著语业二卷
作者：潘伯鹰
朝代：清
体裁：七言绝句

玄味灵文较几尘，黄回绿转漫从新。愿船欲渡还容与，却待慈悲摄受人。
题贯华阁图·其一
作者：潘伯鹰
朝代：清
体裁：五言律诗

公子尝升眺，堪为小阁辉。云襟秋露涤，玄箸玉尘飞。云构唯图在，风裁何处归。丈人题秀句，屡诵识音希。
题贯华阁图·其三
作者：潘伯鹰
朝代：清
体裁：五言律诗

文藻支岩涧，园林入寤歌。松篁犹正色，阑楯漫颓波。起废资豪杰，增幽富薜萝。古今元历历，来者意如何。
题贯华阁图·其二
作者：潘伯鹰
朝代：清
体裁：五言律诗

吴顾腾芳烈，章杨继古庞。交情见生死，斯道若河江。谈笑亲醧舫，轩车谢竹窗。群贤敦气类，高咏我心降。
题钱镜塘画少陵秋兴诗萝月芦花轴
作者：潘伯鹰
朝代：清
体裁：七言绝句

荻花如雪玉蟾明，写入苔笺更有情。莫起茫茫湓浦感，夔巫词客似兰成。
题陆巽复女子山水画三帧·其一
作者：潘伯鹰
朝代：清
体裁：七言绝句

仄径危峰暮独还，飘然杖笠一僧閒。路遥风动寒雾合，山外经楼楼外山。
题陆巽复女子山水画三帧·其三
作者：潘伯鹰
朝代：清
体裁：七言绝句

悬流直下一千尺，斗石飞珠挟雨风。此是五丁运神力，璇闺玉手却能工。
题陆巽复女子山水画三帧·其二
作者：潘伯鹰
朝代：清
体裁：七言绝句

高揭晶帘射日明，请君纸上听雷声。空山作尽喧豗势，龙卧珠渊总不惊。
题陆抑非所藏杨子鹤花鸟卷子
作者：潘伯鹰
朝代：清
体裁：七言绝句

风规未觉去人远，醉墨淋浪自浅深。徐沈传薪如旦暮，知君遥接岁寒心。
题陈佩秋夫人所摹王元章梅卷
作者：潘伯鹰
朝代：清
体裁：古风

寒梅如老农，古色璞中玉。自非冰雪人，貌之近庸俗。元翁蕴经济，馀事墨在幅。多为万玉辉，少或一株独。之子姑射俦，云窗见霞服。偶此发隃麋，取影抑何速。直控飞卫弦，公然争一镞。含豪意静远，初蕊映蛾绿。耿耿铁石心，能韵阳春曲。展卷识渊襟，林下寄芳躅。
题陈元素双墨兰卷
作者：潘伯鹰
朝代：清
体裁：古风

幽兰空谷中，卓尔一世韵。披拂扬其芳，低昂无所靳。陈翁林野娱，摄取出霜皴。高情托劲墨，挥洒见清润。双根虽寥寥，九畹无馀蕴。触眼山泽姿，展卷欻可认。想当染笔时，风露在抟运。遥怀寄湘江，花叶入心印。犹疑墨痕湿，遗此希微晕。嗟翁诚远矣，尚友可同论。
题陈子受藏俞子中临定武禊帖真迹用帖尾子中所次张贞居韵
作者：潘伯鹰
朝代：清
体裁：古风

块然兀坐称病叟，砚墨长乾兼止酒。兰亭忽见紫芝摹，不眠画被劳右手。神龙定武千百本，一笔纤毫争好丑。无言直诣率更室，杜绝纷纭聚讼口。洞精笔势赵集贤，早为紫芝开户牖。操戈争夺渤海锋，当者立碎诚不朽。从来神韵出真实，俗论悠悠何足取。古今绝艺几人工，一二工之抗尘走。君不见贫疾孙君卧异乡，书谱草成雪盈首。
题陈师曾画竹卷·其一
作者：潘伯鹰
朝代：清
体裁：七言绝句

老干横枝各磊奇，如看鹘落万豪飞。公孙犹带承平习，养得凌云竹叶肥。
题陈师曾画竹卷·其二
作者：潘伯鹰
朝代：清
体裁：七言绝句

走鞭地底茁新痕，画法嘉兴溯一源。省识为图深远意，预培坡土恐伤根。
题陈通伯夫人凌叔华墨绘水仙卷子
作者：潘伯鹰
朝代：清
体裁：古风

尝闻善书者，精思在行墨。不疾亦不徐，黝然宣五色。落笔如游丝，中挟万钧力。晴窗展此图，玄悟若有得。持问扫眉人，书画应同识。颇疑赵孟坚，狡狯出书域。观其画水仙，不掩登善迹。花叶纷葳蕤，妙意发波磔。嘉州亦鹿门，偕隐乐清寂。他时凌云游，此义待共析。
题马万里画枇杷
作者：潘伯鹰
朝代：清
体裁：七言绝句

风味尊前五载违，枇杷又熟动归思。相看画里真无奈，酒醒虚堂作渴时。
风雨用昨日韵
作者：潘伯鹰
朝代：清
体裁：七言律诗

敢谓名心薄胜纱，人看烂醉是生涯。论交近日思屠狗，报国平生悔画蛇。夷甫族中凡几窟，升元朝后渐无家。严宵风雨危冠坐，更待熹晨一缕霞。
飞沉
作者：潘伯鹰
朝代：清
体裁：五言律诗

疏越有遗音，云飞等陆沉。莫言清静退，能割去来今。投影难留雁，无弦亦抚琴。试将深密意，并入俭慈心。
食柑三首·其一
作者：潘伯鹰
朝代：清
体裁：七言绝句

噀人薄雾沁肌凉，铸出黄金更铸香。悲咏曲江思羽翼，初时轻别洞庭霜。
食柑三首·其三
作者：潘伯鹰
朝代：清
体裁：七言绝句

杜老穷愁深复深，犹能脱赠瀼西林。木奴岁计无须问，但倚官家幸舍金。
食柑三首·其二
作者：潘伯鹰
朝代：清
体裁：七言绝句

坐待成林柳柳州，夕阳红透未归休。丈夫万古轻流落，何必天涯是尽头。
食蔗
作者：潘伯鹰
朝代：清
体裁：七言律诗

敢意馀年逢蔗境，甘回一寸万艰辛。青皮尽削森如玉，沸水先浇净绝尘。季女提携怜孝悫，山妻诫嘱最勤谆。樱桃不食何愁热，举咽寒浆更健神。
饭后戏以俗谚口号
作者：潘伯鹰
朝代：清
体裁：七言律诗

空斋伏枕近三年，有病方知健是仙。咸菜味清宜过饭，旧书字大惯催眠。旁人错笑壶中隐，狂想时通井外天。梦幻正同金石寿，晚从忍默识贞坚。
饮使君岩潘氏庐
作者：潘伯鹰
朝代：清
体裁：七言律诗

蓝田归渡晚烟长，来饮风檐伫月光。仲夏清游连季夏，荥阳远派衍江阳。巉岩发椁铜仙亚，甘飶传餈玉碗量。后日试凭江槛立，轻舟见我去苍茫。
饮河社戊子首集章行丈为主人有诗次韵
作者：潘伯鹰
朝代：清
体裁：七言律诗

庸蜀题襟又一时，杯盘灯火共心期。聚星吾愧荀陈亚，骖靳翁堪矍铄骑。羽没但闻呵李广，莺飞何计答邱迟。回看蹙地忧兵怯，白战欧梅自斗诗。
馀习
作者：潘伯鹰
朝代：清
体裁：五言律诗

馀习怜蛇蚓，咨嗟八法微。徒能甘寂寞，无计惜芳菲。小砚凝风字，圆萍散水衣。为君閒作草，池上暮云归。
香港怀伯建及饮河社诸友
作者：潘伯鹰
朝代：清
体裁：七言律诗

蜃气霞光罨画楼，依稀风景忆渝州。故人昔共巴山雨，乱世初浮岭海舟。落落昌诗犹数子，沉沉观变赖双眸。蛮夷百载兴亡地，肯许虬髯惜浪游。
驿楼诵诗
作者：潘伯鹰
朝代：清
体裁：五言绝句

红树醉秋色，碧溪弹夜弦。佳期不可再，风雨杳如年。
骐驎
作者：潘伯鹰
朝代：清
体裁：七言律诗

骐驎堕地思千里，虞坂年年气自平。且乏低头三品粟，更容仰秣一高鸣。长杨日丽腾龙影，细柳秋晴警雁声。会是沙场要真骨，为君汗血起纵横。
鲁褒
作者：潘伯鹰
朝代：清
体裁：七言绝句

委府笼财手尽操，奢华岂复仰钱刀。金门玉帐笙歌地，长使英雄笑鲁褒。
鸠摩罗什
作者：潘伯鹰
朝代：清
体裁：七言绝句

流转兵间老足哀，澜翻千偈劫仍回。可怜痴意何曾绝，身灭犹期舌不灰。
鹦鹉
作者：潘伯鹰
朝代：清
体裁：古风

皇天有杀气，冰霜为斧钺。百昌尽黄落，青松不改色。土囊起怒号，持之惟一默。鸿儒见百家，高论昭日月。纵横贯名理，大义出籀绎。悬之在国门，布之在方册。以言易天下，百世俟不惑。如何一夕间，顾效鹦鹉舌。尝闻相如头，亦有荆轲发。酒漉陶潜巾，绳穿管宁榻。偷生非无途，曳尾避稷契。事有万千难，不必为刚烈。败履终不回，乃以成奇绝。孔翠毛羽鲜，坠网何仓卒。名浮过其实，利用来相迫。几人全始终，沉思震心骨。
黄敬临迁其酒肆于百花潭张之以诗
作者：潘伯鹰
朝代：清
体裁：古风

君平卜肆初无人，张骞归来始问津。当时织女殊好事，坐使千载劳传闻。相如称病久谢客，何期一旦惊文君。弹琴蝉翼飞翠鬓，涤器犊鼻遮敝裈。此皆往矣不可见，徒见载籍空云云。黄翁白发张酒肆，诙谐放佚犹童真。决然弃官如脱屣，独以绝技矜炰烹。冥追神悟出新意，目笑枚叔誇八珍。斗大牛头骇人意，登盘滑腻濡馋唇。脆燔肥鸭透表里，香非兰籍由烟熏。几宵微火烂熊白，洁疑脂玉柔鼋裙。颇兼吴俗芼姜橘，本源蜀味参芳辛。奇方更仆数难尽，易牙缩手羞庖丁。朅来迁地有精筑，百花潭水苍云横。看子高名动尊俎，连翩华毂来公卿。我思中国支大镬，快哉一煮倾千囷。饭颗如山酒如海，尽饱四裔饥寒民。吾将溟渤投九犗，要子为我调鳌羹。书生大言少成事，仰天双曜驰峥嵘。拂衣耳热极慷慨，中厨惭子罗羊臐。
黄生爱马行
作者：潘伯鹰
朝代：清
体裁：古风

黄生骑术知天巧，静若岩松疾飞鸟。刍秣亲供大宛驹，督僮洗刷兼昏晓。雕鞍华洁障泥焕，照影驰来雪光乱。长安侠少学不得，抚髀气结空肠断。司农神骥难羁勒，回策如萦叹殊绝。劲尾春风万口喧，掣电长扬标第一。轩眉笑问何以酬，寿子千金无所惜。授版新加谢不承，莫以平交为狎客。几年卧疾衡门下，人自长饥遑问马。咎心空栈絷真龙，宁教惠养移知者。牵来瘦骨如山立，口不能言掀耳鼻。忽然仰颈长鸣嘶，病榻无言泪横臆。呜呼，世间不遇毋悲歌，知己同困当如何。解衣痛哭盐车下，始觉燕台未足多。
黄疸复见
作者：潘伯鹰
朝代：清
体裁：古风

天竺古先生，晏坐自黄面。言语道断时，谁能分顿渐。大千在毛孔，宿业过如电。终期不退转，光明十方遍。
黄稍退起坐
作者：潘伯鹰
朝代：清
体裁：七言绝句

悲愿难穷未觉疲，横眠旋复四威仪。深从戒定求精进，皈大医王了不疑。
黄节母柳夫人之事其舅左子兴尝纪以诗手稿失于倭寇之役黄君雨亭竟求得之请作诗以章母德
作者：潘伯鹰
朝代：清
体裁：七言律诗

左公昔洒如椽笔，血泪坚凝幼妇辞。青史相望崇母教，名家自出挺孙枝。养亲不逮悲三釜，历劫难烧更一奇。骖靳洪张继欧柳，千秋慈孝有风期。
黄芝冈有诗自道近日好酒而仆方溺情点画戏次其韵
作者：潘伯鹰
朝代：清
体裁：七言律诗

昔人泉石喻膏肓，今我閒官习坐忘。有愿直须惭广厦，效忠岂必在沙场。讴吟瓦瓮倾三雅，身世松煤解六张。剩欲与君论健者，墨池酒盏略相当。
黄雀痴三解
作者：潘伯鹰
朝代：清
体裁：古风

黄雀痴，营营哺其儿。儿生三月羽毛健，各自东西南北飞。黄雀痴，阴阴杨柳如丝。儿从何处飞归。啁啾竞学鸺鹠语，却闻母语深生疑。群呼啄母肉，血出沾毛衣。黄雀痴，黄雀痴，老忍饥。严冬雨雪故巢毁，张口气息微。惧儿将为鸷鸟击，救之不得头空垂。头空垂，黄雀痴。
黑面
作者：潘伯鹰
朝代：清
体裁：五言律诗

粗粝腐儒餐，乡闾半菽难。充肠矜黑面，稳体尚青毡。玉食养贤鼎，金舆乘鹤轩。君臣皆醉饱，四海讳饥寒。
龙华初夜不寐
作者：潘伯鹰
朝代：清
体裁：七言律诗

寂夜毡衾迥得温，风生四野见云昏。窗间树影疑灵鬼，塍畔蛙声诵圣言。安待棋收知弈品，谁从潮退辨沙痕。支离肝肺惭高枕，抚剑犹思一息存。
中秋对月
作者：潘俊
朝代：清

对此团圆唤奈何，良宵常在异乡过。座无旧雨谈风月，案有新诗且啸歌。朗照定知今夕共，旅愁偏恨此时多。寒毡碌碌居人后，愧把雄心诉素娥。
感怀
作者：潘俊
朝代：清

犹忆离乡日，临歧泪满巾。家贫愁少妇，俸薄累慈亲。黄卷谁知己，青灯此恨人。无知枝上鸟，百啭闹阳春。
春暮偕曾甥锡卿仲英野眺
作者：潘俊
朝代：清

人生贵适志，行乐须及春。强步四五里，同行三两人。草含疏雨润，柳拂晓烟匀。前哲希狂士，长歌远俗尘。
登君山
作者：潘俊
朝代：清

此日快登临，梅花半雨侵。草含深浅绿，人唱短长吟。事业有兴废，涛声无古今。中流谁击楫，慷慨泪沾襟。
虞山石梅独眺
作者：潘俊
朝代：清

曲径绿阴浓，虞山秀几重。玩花常枕石，听鸟独依松。涧水半湾静，溪云一角慵。好留名士迹，日日此扶筇。
春风和李玉洲韵
作者：潘其灿
朝代：清

韶华可是隔年期，转眼春风似旧时。远客楼高愁独觉，深闺帐暖梦偏知。分番芳信园中报，一片晴光陌上吹。回首几多离恨积，凭栏好与诉相思。
癸卯岁暮感怀
作者：潘其灿
朝代：清

敝裘燕市又经寒，岁晚冰霜闭户看。梦断梅花乡国远，愁凭竹叶酒樽宽。郢歌《白雪》谁怜寡，蜀道青天始信难。寂寞黎床高卧处，碧霄依旧路漫漫。
登河防口边城
作者：潘其灿
朝代：清

山海居庸千里长，前朝于此重边防。藩篱属国亡三卫，屏蔽中原恃一墙。保塞规模传魏国，筑台形制说南塘。而今中外为家日，直北舆图接大荒。
汉槐
作者：潘咨
朝代：清

林宗墓前有古槐，远涂数舍见崔嵬。久共金茎语秋露，始见楼桑茁春雷。风云翕霍二千载，邓林生死几荣萎。东溟浮筠光彩远，荆南冥灵风雪摧。此木昂藏望霄汉，厚地耸秀青天垂。人言林宗手植此，矫矫万古扬清晖。洵乎不朽皆有托，亦汝劲固能自为。修士风流尚如此，何况至道光台魁。雩风杏雨敞天地，岱松雍柞秀苔莓。我来驱车过树侧，绿阴如山摇广陌。长风澒洞天黛色，？岩巉壑窥正黑。下疑根泉通沧海，上恐柯南有仙国。株围十丈盘数亩，寄生如轮过百尺。织女中宵拂素机，孤鹤青冥回羽翼。偃蹇风尘官道旁，世无斤斧岂汝力。穷山穹谷求大斲，班输旁卧不敢忆，即今已非梁栋用，傲兀冰霜不自惜。孰云剪伐方为材，从容只信乾坤息。太原古村今亦存，欲争造化申絪缊。栖迟篱落秀涂巷，九原无处依龙门。
汉槐
作者：潘咨
朝代：清
体裁：古风

林宗墓前有古槐，远涂数舍见崔嵬。久共金茎语秋露，始见楼桑茁春雷。风云翕霍二千载，邓林生死几荣萎。东溟浮筠光彩远，荆南冥灵风雪摧。此木昂藏望霄汉，厚地耸秀青天垂。人言林宗手植此，矫矫万古扬清晖。洵乎不朽皆有托，亦汝劲固能自为。修士风流尚如此，何况至道光台魁。雩风杏雨敞天地，岱松雍柞秀苔莓。我来驱车过树侧，绿阴如山摇广陌。长风澒洞天黛色，𨴹岩巉壑窥正黑。下疑根泉通沧海，上恐柯南有仙国。株围十丈盘数亩，寄生如轮过百尺。织女中宵拂素机，孤鹤青冥回羽翼。偃蹇风尘官道旁，世无斤斧岂汝力。穷山穹谷求大斲，班输旁卧不敢忆，即今已非梁栋用，傲兀冰霜不自惜。孰云剪伐方为材，从容只信乾坤息。太原古村今亦存，欲争造化申絪缊。栖迟篱落秀涂巷，九原无处依龙门。
江上田家
作者：潘咨
朝代：清

小市垂杨里，人家有杼声。春随黄犊静，花傍白鸥生。有叟能耕凿，无人识姓名。豪华不到处，鱼鸟总忘情。
独游
作者：潘咨
朝代：清

早起一杯颜已酡，衰年孤抱更嵯峨。袖书行到见山处，遇寺频因访菊过。篾叟岂惟完太璞，钓徒谁可付青蓑。秋光亦似阳春曲，有我间吟不要多。从天乞作幸民身，游尽青山未息轮。溪壑秋来如静女，关河时豫类间人。到天一候凭携屐，亘古千家可择邻。六十三年吟里过，昔贤安逸恐无伦。每过桐江语客星，此中歧路慎伶仃。鲁连才亦纵横术，颜斶言如长短经。未识乾坤真荡荡，徒耽泉石总冥冥。后来岩谷栖神辈，半类枯禅木石龄。渊海渟濙物有芒，百年光影是文章。读书不碍逊袁豹，作赋非因诎谢庄。三极未形存象数，五声因器得宫商。有生视息苍茫内，不是真瘖合激昂。
独游·其一
作者：潘咨
朝代：清

早起一杯颜已酡，衰年孤抱更嵯峨。袖书行到见山处，遇寺频因访菊过。篾叟岂惟完太璞，钓徒谁可付青蓑。秋光亦似阳春曲，有我间吟不要多。
独游·其三
作者：潘咨
朝代：清

每过桐江语客星，此中歧路慎伶仃。鲁连才亦纵横术，颜斶言如长短经。未识乾坤真荡荡，徒耽泉石总冥冥。后来岩谷栖神辈，半类枯禅木石龄。
独游·其二
作者：潘咨
朝代：清

从天乞作幸民身，游尽青山未息轮。溪壑秋来如静女，关河时豫类间人。到天一候凭携屐，亘古千家可择邻。六十三年吟里过，昔贤安逸恐无伦。
独游·其四
作者：潘咨
朝代：清

渊海渟濙物有芒，百年光影是文章。读书不碍逊袁豹，作赋非因诎谢庄。三极未形存象数，五声因器得宫商。有生视息苍茫内，不是真瘖合激昂。
示友
作者：潘咨
朝代：清

名士如名山，轩车时来游。自非林泉性，鲜能终日留。岂不爱清华，冰雪易为愁。性习本自异，慕思良亦浮。所眷非素怀，群疑生嘲啁。是洵神仙山，何无金玉楼。以此求真赏，所以失林丘。吾愿山中士，气与冰雪遒。自爱白云睡，非薄车马俦。
答客问
作者：潘咨
朝代：清

心在群情未动初，篷窗无事曝蟫鱼。千年自有同归业，百氏均非必读书。养拙不嫌抱瓮汲，忘怀犹乐带经锄。少时颇涉文章趣，老览前人陋《子虚》。
自晋阳过榆次
作者：潘咨
朝代：清

落照古管州，青天雪尽头。群山飞叶尽，孤客鬓毛秋。远色镫随树，寒声角满栖。鲁连江海迹，此地十年留。
见旧泊舟湘汉间诗和之
作者：潘咨
朝代：清

江上人家早掩扉，溪烟漠漠湿垣衣。山钟乍动佛镫上，初月向人江鸟飞。远柝因风知市近，棹声隔浦识渔归。当年每值清秋夜，大半孤篷傍钓矶。
高楼篇
作者：潘咨
朝代：清

悠悠远行道，清霜瘁百草。繁星照落月，行人何太早。高楼临大堤，卧闻客马嘶。青天挂长路，客马何当羁。洛阳三月花，城门来去车。车中看花客，多道是天涯。鸟啼苑中树，飞翻入云去。人生乡里中，壮怀逐风翥。海波大如山，贾客循天还。人事塞霄汉，乐情忘间关。禾田春风起，种黍酿成酏。金鞍垂两镫，不如负耒耜。梦中闻人行，严冰历羊肠。行人马上叹，居人思故乡。
襄江道中
作者：潘国祚
朝代：清

画舸摇摇逐晓寒，江云飞尽乱峰攒。垂杨故作千行绿，枫树谁知一夜丹。万古《风》《骚》存泽国，五湖烟景问渔竿。好山过去休回首，留取归时对面看。
黄鹤楼
作者：潘国祚
朝代：清
体裁：七言律诗

飞栋岧峣迥不群，危峦依旧倚斜曛。谁能画壁招黄鹤？我欲乘风问白云。夹岸楼台芳树尽，万家烟火一江分。向人莫话沧桑事，笛里梅花可赠君。
确山县
作者：潘奕藻
朝代：清
体裁：五言律诗

蕞尔春秋国，嗟哉党锢名。世家遗旧史，故里重儒生。蜩沸凉移树，山危翠压城。此邦风土好，不让首阳清。
闻笛
作者：潘奕藻
朝代：清
体裁：五言律诗

秋浦月初上，秋风雁独飞。何人愁出塞，有客赋将归。水落鱼龙寂，霜清杨柳稀。徘徊听愈苦，凉月冷侵衣。
信宿镇远
作者：潘奕隽
朝代：清

落日依阑坐，西风掠鬓丝。城临苗子砦，树隐竹王祠。边徼秋生早，危岑月上迟。轺车何以滞，邀我赋新诗。
出都口占
作者：潘奕隽
朝代：清

久病倦于客，思亲应自归。敢希宏景志，庶息汉阴机。旅雁惊人起，孤云傍岫飞。片帆秋色里，直指旧渔矶。
游破山寺追和常少府韵
作者：潘奕隽
朝代：清

篮舆寻古寺，曲折入枫林。门外重冈抱，阶前一壑深。看碑思往哲，啜茗涤尘心。太息斯人去，寥寥钟磬音。
移居诗
作者：潘奕隽
朝代：清

劳生织路不常居，广厦千间愿总虚。屏迹此心齐木石，安神无梦到轩舆。南阡东陌游非远，纸阁芦帘意尽余。莫笑腐儒家具少，皂厨还有未看书。巡檐徙倚眄庭柯，鸠拙居然占一窠。敢觊逍遥重辟馆，不妨安乐袭名窝。操镘初谢王承福，种树新延郭橐驼。幽兴渐添秋渐爽，退翁心事未蹉跎。
移居诗·其一
作者：潘奕隽
朝代：清

劳生织路不常居，广厦千间愿总虚。屏迹此心齐木石，安神无梦到轩舆。南阡东陌游非远，纸阁芦帘意尽余。莫笑腐儒家具少，皂厨还有未看书。
移居诗·其二
作者：潘奕隽
朝代：清

巡檐徙倚眄庭柯，鸠拙居然占一窠。敢觊逍遥重辟馆，不妨安乐袭名窝。操镘初谢王承福，种树新延郭橐驼。幽兴渐添秋渐爽，退翁心事未蹉跎。
程易田郑公钓台卷
作者：潘奕隽
朝代：清

富登渡口悬崖石，岌嶪凌波势百尺。师山垂钓非钓名，壁立清风缅遗迹。忠宣旧镇皖公山，大书突兀留孱颜。至今精气两不泯，仰止斋边时往还。剜苔谁识阐幽意，铁索金绳露奇字。作记还聊翰墨缘，哦诗重话沧桑事。斜日林峦远霭生，眼中渔弟与樵兄。当时万事归变灭，但此雪茧留虚名。残篇剩墨嗟零落，石田篁墩老岩壑。湖岸菰芦风雨斜，草堂竹树云烟络。横幅摩挲兴不孤，新图旧刻好重摹。人间俯仰成今古，此画此诗何可无。
荆州怀古
作者：潘奕隽
朝代：清

秋入江城暑气微，参差屋瓦带斜晖。渚宫烟冷蘋花老，沙市风清燕子飞。南渡功名人事异，三分割据霸图非。曲江楼上凭阑久，一片涛声上钓矶。
赵州南金山寺小憩
作者：潘奕隽
朝代：清

长路晨曦赫，高亭大道遮。闲参狮子座，来吃赵州茶。砌绕涓涓水，盆开艳艳花。峨嵋谈往事，笑我尚思家。
正气楼联
作者：潘存
朝代：清
体裁：联

天地几人才，置之海外；乾坤有正气，在此楼中。
书怀寄夫子
作者：潘孟齐
朝代：清

惭愧兰芝女，还家恨解携。如何伯鸾妇，翻作仲卿妻。星月原同影，鸳鸯不独栖。烛花随泪尽，愁听夜乌啼。
挽曾国荃联
作者：潘学海
朝代：清
体裁：联

荡皖潴江，乾坤重奠；祠吴社晋，功德不祧。
贺张百熙60寿联
作者：潘学祖
朝代：清
体裁：联

誉满西清，声翔东观；望高北斗，颂上南山。
乙卯岁暮遣兴
作者：潘安礼
朝代：清

偻指为郎近十年，当关纸尾浩如烟。流光青镜惊霜鬓，素业缁尘委石田。只合巢书消二六，敢夸奏牍满三千。山公题目增颜甲，策钝新添《劝学篇》。
清平乐·秋晓，和海闾香词
作者：潘宗洛
朝代：清

罗帏凉到。窗外闻鸡早。残月半规斜枕照，有梦也应草草。分明帐绣芙蓉，独眠人起谁同。试约生香衣扣，又添一夜西风。
铜峰叠翠
作者：潘宗洛
朝代：清

嵯峨不与众山邻，远睹云根接地轮。倚县作屏横翠黛，绕溪浮影压金鳞。层层雨洗天同色，曲曲风回谷应春。我欲往寻袁令迹，薜萝环接石苔新。
英济庙联
作者：潘宗耀
朝代：清
体裁：联

白马溯光仪，彩仗霓旌，尚振英风昭肸蚃；黄麋谈故事，仁浆义粟，长传闿泽济嗷鸿。
春夜
作者：潘定桂
朝代：清

残春天气似秋凉，新笋抽梢绿过墙。客去庭空人尽后，白蝉花上月如霜。
代道人挽弟联
作者：潘寅生
朝代：清
体裁：联

或随仙人采药乎，伤心七月云山，蒲涧松岩应遇我；自怜身世飘蓬耳，转瞬重阳风雨，萸囊菊盏倍思君。
代道人挽弟联
作者：潘寅生
朝代：清
体裁：联

指囷粟，赠绨袍，卓卓高风，惟君气谊堪千古；方外交，忘年友，寥寥旧雨，容我疏狂更几人。
代道人挽弟联
作者：潘寅生
朝代：清
体裁：联

衰朽感飘零，如其系念故人，应教入梦；去来尽明白，想是修成慧福，也合生天。
挽张节母联
作者：潘寅生
朝代：清
体裁：联

丹诏荷荣旌，节比松筠，更贻永叔令名，荻笔蚤承慈母训；绛帏传女诫，室栽桃李，犹幸太冲有妹，榛修曾拜大家门。
挽曾国荃联
作者：潘封鄗
朝代：清
体裁：联

故里高勋左与胡，中兴数名臣，非同气连枝者比；饰终旷典兄及弟，一门两太傅，实千古独见之奇。
江天一览亭联联
作者：潘尉
朝代：清
体裁：联

天镜照晴空，李白乍来又坡老；石钟留胜迹，小姑依旧对彭郎。
平山堂
作者：潘尚仁
朝代：清

栋梁虚敞丽高台，纵目秋光四望开。平楚冷烟依槛过，远山晴影入窗来。风流阅世成千古，景物兴怀更一回。佳句自应推往昔，含毫不觉愧非才。
怡云别业杂咏
作者：潘尚仁
朝代：清

榆柳团团接翠微，野人心事莫相违。白云从此间舒卷，不许澶漫出岫飞。茅屋萧疏八九间，双扉终日向溪间。何须更上清晖阁，自有高楼看好山。低筑垣墙小界邻，野蜂间蝶往来频。最怜山月当头起，比校城中早近人。密竹参差欲涨天，秋来洗得最堪怜。自家取足渔竿用，更与溪翁备织筌。一派潺湲梦寐余，百门泉水护幽居。耳中俗物应流尽，管取襟怀并太虚。
怡云别业杂咏·其一
作者：潘尚仁
朝代：清

榆柳团团接翠微，野人心事莫相违。白云从此间舒卷，不许澶漫出岫飞。
怡云别业杂咏·其三
作者：潘尚仁
朝代：清

低筑垣墙小界邻，野蜂间蝶往来频。最怜山月当头起，比校城中早近人。
怡云别业杂咏·其二
作者：潘尚仁
朝代：清

茅屋萧疏八九间，双扉终日向溪间。何须更上清晖阁，自有高楼看好山。
怡云别业杂咏·其五
作者：潘尚仁
朝代：清

一派潺湲梦寐余，百门泉水护幽居。耳中俗物应流尽，管取襟怀并太虚。
怡云别业杂咏·其四
作者：潘尚仁
朝代：清

密竹参差欲涨天，秋来洗得最堪怜。自家取足渔竿用，更与溪翁备织筌。
归自白溪舟过欧阳胡即事
作者：潘岵
朝代：清
体裁：七言律诗

秋树秋风湖上山，一湖秋水放船还。游鱼戏掷波光里，野鹭闲飞草色间。田妇踏歌行蓼岸，舟人樵爨倚芦湾。斜阳新月寒松外，遥辨荆扉是闭关。
登识舟亭
作者：潘岵
朝代：清
体裁：七言律诗

崇台晓色澹秋晖，沙浦枫林望里围。山在雾中人独坐，水连天处雁孤飞。千帆影入吴云乱，万井烟迷楚树微。尽日狂吟心境豁，夕阳风外见僧归。
挽曾骥云联
作者：潘幼谷
朝代：清
体裁：联

嗣君节义著三河，知愁绪频浇，孔北海酒樽常满；犹子勋名崇一代，痛捷音骤至，谢东山棋局未终。
徐俟斋祠
作者：潘廷埙
朝代：清

羊肠岭畔幽栖处，一水当门泻作渠。薇蕨西山心自印，藻蘋南涧奠还虚。相忘桑海逃名后，不接贤豪俟命馀。此日行人罕凭吊，烟云惟护逸民庐。
帝台春·送原白侄北上
作者：潘廷选
朝代：清

新草淡绿。翩翩荡前席。一带柳条，也似愁人，春初为客。笑脸迎风濯晓露，夹道舞、著鞭无力。过黄河、岸隔三春，旅同寒食。愁消释。凭酒力。闷堆积。成诗癖。且索米长安，携琴辇下，遥指五云凝碧。询及卿家有痴叔，蓬户远与京华隔。问何日归来，漫重寻泉石。
三月十五日雨坐
作者：潘德徵
朝代：清

地僻无嫌雨，幽斋景自清。万峰烟际落，一鹭蓼边明。吟苦神还逸，身闲病亦轻。晚来云渐薄，片月报新晴。
写孝经诗
作者：潘德舆
朝代：清

忆我为儿时，家塾在堂隅。日昳读书罢，归时慈母娱。八岁就外傅，《鲁论》初咿唔。九岁五经毕，文义颇不疏。十岁读《礼经》，古句忘崎岖。十一背慈训，茕茕失母乌。十二出门游，奔走能跨驴。是时从大人，来往神愉愉。大人授《孝经》，命儿自写书。儿写书不成，满纸如墨猪。左右反覆视，心气惨不舒。低头清泪落，仰头但嗟吁。大人顾谓儿，儿心一何愚。写书非大难，儿心姑徐徐。心定手不误，尔盍仰视予。侵晨执笔写，写成日裁晡。儿乃破涕笑，喜笑东西趋。取书呼儿来，此书义当摅。读书读其义，此书学根株。儿默听此教，跪受当前除。朝夕执书读，爱重同球图。读罢藏之笥，亵见惧点污。儿今又写书，写书忽痛呼。儿有六岁儿，儿已十年孤。昔时一卷书，岁时常宝储。今日写此帙，吞声泪沾裾。昔写今亦写，今日迥自殊。昔泣今亦泣，两泣不相如。昔写虽丑恶，嬉戏称凤雏。今写好似昔，谁与正瑕瑜。昔泣实恃爱，貌郁神不痡。今泣复何益，泪眼空为枯。哀哉一卷书，写罢还踟蹰。儿亦呼其儿，学不在五车。但求孝悌性，敬爱理不虚。亦不在荣达，名誉播九区。但求守吾身，战战保发肤。儿有弱小甥，神采清且都。七岁痛陟岵，似续守门闾。此书大义在，此诗非烦纡。儿复呼其儿，试诵与尔姑。尔姑闻此诗，哀痛犹茹茶。尔内外兄弟，敬谨相友于。立身与显亲，毋苦不肖吾。
台城偶题
作者：潘德舆
朝代：清

八十三年中，自得还自失。不乞梵王露，岂索台城蜜。
和姚燮喜潘丈迟归二章·其一
作者：潘德舆
朝代：清
体裁：五言律诗

明越倚沧海，混茫元气间。高城独立处，傥见三神山。白日照金阙，天风吹佩环。琪花不可采，尘土上愁颜。
和姚燮喜潘丈迟归二章·其二
作者：潘德舆
朝代：清
体裁：五言律诗

挥麈论诗句，盱衡二百年。古人日云远，馀子尽堪怜。银汉自高朗，浊河空变迁。眼中望吾子，离思满云天。
将赴金陵荻庄别勤子
作者：潘德舆
朝代：清

别馆跱䠧日易斜，片帆悬处便天涯。地邻野水长屯雨，人似秋荷勉著花。文字谋身原太拙，园亭称意欲为家。归来也舣孤舟待，磐石渔竿坐晚霞。
徐中山王墓
作者：潘德舆
朝代：清

韩彭合邓贾，未足与公班。翊运精诚动，成功意气间。余三开大漠，此墓称钟山。六代群丘垄，樵人晚唱还。
挽妻联
作者：潘德舆
朝代：清
体裁：联

吾家妇不易为，卿尚孝友同心，一室未闻来间语；今日事谁能料，我便期颐终老，百年难补有情天。
树斋先生廉峰太史招集江亭销夏
作者：潘德舆
朝代：清

车马各成市，清凉让此间。地含九秋气，天与半窗山。风雅殊方合，尊罍竟日间。谁怜郭功甫，独客自愁颜。亭馆披襟地，涂泥滴汗时。清风满堂快，甘雨到田迟。即事沧浪咏，惊心云汉诗。西畴积禾稼，醉倒亦奚辞。
树斋先生廉峰太史招集江亭销夏·其一
作者：潘德舆
朝代：清

车马各成市，清凉让此间。地含九秋气，天与半窗山。风雅殊方合，尊罍竟日间。谁怜郭功甫，独客自愁颜。
树斋先生廉峰太史招集江亭销夏·其二
作者：潘德舆
朝代：清

亭馆披襟地，涂泥滴汗时。清风满堂快，甘雨到田迟。即事沧浪咏，惊心云汉诗。西畴积禾稼，醉倒亦奚辞。
涿州吊汉昭烈
作者：潘德舆
朝代：清

汤桓学伊管，此风邈云汉。师道懈不立，治法日涣散。堂堂汉昭烈，受教抑气岸。能求诸葛公，由师卢子干。少若懵大儒，老靡股肱赞。帝王重典学，伊傅理一贯。光武游学时，经术亦潜玩。孙曹彼何师，颐指气慆慢。宜以僣窃终，《春秋》书贼乱。
答姚复庄燮《送潘君之安徽作宰》诗·其一
作者：潘德舆
朝代：清
体裁：七言绝句

双双玉佩朝丹阙，窅窅仙桥断綵虹。但喜两心如海月，千秋万岁挂天东。
答姚复庄燮《送潘君之安徽作宰》诗·其三
作者：潘德舆
朝代：清
体裁：七言绝句

墨绶铜章招我辈，石田茅屋称诗人。君看怀葛陶元亮，只戴东篱漉酒巾。
答姚复庄燮《送潘君之安徽作宰》诗·其二
作者：潘德舆
朝代：清
体裁：七言绝句

南宫画烛春如梦，北道旗亭泪满衿。江海风潮千万里，都来此地作离声。
荏平述感
作者：潘德舆
朝代：清

齐西风物近如何，揽辔南来涕泗多。百里田畴无秀麦，四更门巷有清歌。征人蹀躞谋行乐，长吏逡巡报荐瘥。岳岳马生呼不起，荒荒残日下岩阿。
谒方正学祠遂至寿池山房
作者：潘德舆
朝代：清

建康郭外万山合，木末一亭依太清。老子间游多古意，大忠余愤作江声。春秋事不部家国，师友伦原共死生。草草六朝同传舍，词章几辈是时英。含泪高歌授命辞，下山草木有余悲。复登杰阁一凭眺，谁似长江无尽时。万壑秋声尽萧瑟，孤峰日色未迷离。长干贼别销魂地，独有兹游慰我思。
谒方正学祠遂至寿池山房·其一
作者：潘德舆
朝代：清

建康郭外万山合，木末一亭依太清。老子间游多古意，大忠余愤作江声。春秋事不部家国，师友伦原共死生。草草六朝同传舍，词章几辈是时英。
谒方正学祠遂至寿池山房·其二
作者：潘德舆
朝代：清

含泪高歌授命辞，下山草木有余悲。复登杰阁一凭眺，谁似长江无尽时。万壑秋声尽萧瑟，孤峰日色未迷离。长干贼别销魂地，独有兹游慰我思。
赠丁俭卿
作者：潘德舆
朝代：清

丁生十七气浩涆，权奇天骥脱羁绊。渥洼一出驰？云，俗眼何曾识豪骭。纷纷少年抱一编，咿唔竟日力文软。彊命属词神不偕，文狐蒙戎杂青豻。黑白不辨学贵耳，紫凤天吴漫璀璨。就中才质赋清白，情思昏如阅欹案。问途略识歧中歧，倏复迷离舍书叹。俗师不导交衢舞，逼入荆榛作鼯窜。剧怜含美不成章，明珠乃取石来锻。之子汲古转鹿卢，奥秘潭潭绝畔岸。偶施意匠神鬼惊，移晷扫尽千兔翰。闭门独造喻甘苦，日不停披虑脱腕。我察誉言恐溢美，清辞再阅发惊惋。未能空洞函古初，豹采斓斓巳彪焕。闻子矢志穷群经，鄙怀结轖似冰泮。祇空剽轻任血气，立足未定转离叛。否则琐琐注虫鱼，枉是刓精订漫漶。古来文章有直路，俗工蟉纠自谩谰。群经大义高丽天，照耀灵台日初旦。众家传注勿骤观，以我一筏涉混瀚。我意成熟参众家，如一赤丝万珠贯。不然先入塞吾窍，得不及全失其半。庄荀屈马择尤雅，筑墉亦欲资版干。此外高阁束数年，捧日目不见爝爟。理明气定精内充，百派支流易区判。吁嗟圣道布经籍，独恃幽通协神断。子观禋祀求焄蒿，洁齐郁鬯首重祼。腥爓荐熟后天事，精诚那寄众膴胖。入途不正异时悔，势必糅错合冰炭。胸中疆界未申画，冰雪聪明亦凌乱。纵使操管摹前民，浩朗青天黑云幔。丁生丁生知读经，至道坚刚有鍴钻。小家训诂穷豪芒，耿耿元精日消散。名场文字况未技，专政愈非一代冠。暗中福命夺人魄，黠者夤缘鬻珍玩。弥天挥洒糠与秕，见人学古目屡睅。生也采豪幸天授，电光在舌闪烂烂。谝言交攻滋子疑，仗子慧剑力㨄捍。宗经徵圣子所习，打雀慎勿费珠弹。筝琶得志訇钧天，空山素琴自操缦。我闻前训转相语，不顾旁人笑漫汉。女床一鸟飞惊天，那待枋榆拙鸠唤。祇因姿骨病且丑，引镜生惭发颠汗。入塾受书二十载，鸡栖名不出里闬。秃笔如冢有何用，供作劳薪执炊爨。酸咸历尽转爽口，剉我词锋失劲悍。晨起诵经十忘几，批捩眊耗迨日旰。尚思攘袖挥麈氛，俗骨勤求大丹换。矧子英年轶同辈，思理勃窣鲜遗算。积成学业昆仑丘，部娄群言只低看。天生异材致实用，敢随众口妄褒赞。一时得失百年事，努力坛宇壮雕奂。房驷精英踔万里，休学乡闾策款段。他时仰配古作者，不负奇书读《东观》。